****

**د ژوند د سخاوت نه مې بس دا انعام پورا دې**

**په مرګ چې د رقيب پشانتې شوم راپسې ژاړي**

**طيب الله خان**

**تړون**

د مشر ورور

**واجد الله خان**

په نوم د چا ترخو او سپورو ستغو خبرو چې ماته د خېر او شر پيژندګلو, د نېغو او کږو لارو, د رڼا او تيارو د توپير قدرونه ښودلي دي.

د دريمې شعري ټولګې دا

**سوغات**

ماماجي شاکر الله جان

ته په مينه ډالۍ کوم,

د فقير طيب جان دا کتاب

ښکلا ته چې په ځير شمه هنر دې په کښې وينم

خبر دا ستا د ګوتو د کماله يمه ښۀ يم

طيبه زړۀ موندلے دے سکون په فقيرۍ کښې

بې غمه د دنيا د لوئے جنجاله يمه ښۀ يم

د وږو ضرورت خو بس هم يو د خيټې غم دے

دا نور ضرورتونه د هغو دي چې ماړۀ دي

زه غواړم چې د خپل محنت په ګټه باندې موړ شم

پښتون يمه ډېر ګران راته دا ستا د نوم خواړۀ دي

طيب الله خان طيب زوے د عبدالرحمان نمسے د خان ګل کړوسے د ملک حضرت ګل او کودے د ملک عبدالجلال خان موسی خېل مومند په ملکانو کلي تنګي چارسده هشنغر کښې په کال ۱۹۶۸ کښې د ګل په ورځ د اکتوبر په اوومه نېټه زيږيدلے دے

ښاغلے طيب ډېر انسان دوست او اصول پسند بنيادم دے په ژوند کښې د دين, پښتو او انسانيت په لاره په خپله هم د تللو پوره هڅه کوي او نور خلق هم په دغه جغ کښې تللي ليدل غواړي. چې څوک ورسره په دغه لاره نه ځي نو لکه د لټ غوايه چوکه کول ئې هم لازمي ګڼي. يواځې بنيادم نه ټول ژوندي ئې ډېر خوښ دي. ښائسته شکلونه او ښائسته غږونه لرونکي مارغان او نور ځناور, ګلونه او مېوې ساتي هم او کر کرونده ئې هم کوي. په خپلو يارانو او دوستانو ډېر مئين دے خو د هر کار د پاره عن تر دې چې د مينې د پاره هم خپله قاعده او قانون لري. نه ترې په خپله غاړه غړوي او نۀ بل دغه بغاوت ته پريږدي. د خپلې ژبې, ادب او ثقافت د پاره ډېر نازک او سپېځلي جذبات لري په دغه لاره ئې نه د چا نه سترګه سوزي او نه په خپل مال او سر صرفه کوي. ددې ټول هر څه په شا ددۀ نازک شاعرانه احساس دروند پښتون ضمير او رڼا رڼا ايمان دے. ددۀ قلم فلسفه هم ليکي او حکنت هم. طنز هم ليکي او مزاح هم. ددغه کار د پاره يواځې د شاعرۍ لاره نه خپلوي, ډير لطيف نثر هم ليکي. په خپلو ليکونو کښې د ژبې د صحت, روزمرې او محاورې په حقله اوس ډيره محتاطه رويه لري.

تر څو چې د ښاغلي طيب د شاعرۍ تعلق دے نو په دغه اساس ددې ليک په سر کښې د شعرونو دوه ټوټې به تاسو کتلي وي او زما د خبرو تصديق به درته په کښې هم زيات و کم ځليږي. دغه شعرونه د دۀ د نادرې عقيدې د اظهار او په هغې د پوهيدلو غټه بېلګه ده. د ژوند په فلسفه او د الله د ذات د ادراک او د هغه سره د ژور تعلق او د هغه په کړو د صبر او حقيقت پسندۍ سره سره نورې ډېرې معنا لرونکي دغه شعرونه د انساني فطرت د کمزوريو, ضرورتونو او د الله د قدرتونو او زورورتيا د جمال او جلال ننداره ښائي او ښاغلے شاعر د خپل پښتون مزاج د سوچه والي تذکره هم کوي په دې لړ کښې ماته خپل شعر راياديږي چې د پښتون فطرت ننداره لري

درنده ؤ کښې زمرے مرغو کښې باز دے

پښتانۀ د انسانانو باچايان دي

(اباسين)

څه رنګه چې زمرے د درندګانو بادشاه دے, باز د مارغانو بادشاه دے نو پښتون د انسانانو بادشاه دے, د باز او زمري دا خاصيت دے چې دوي مرداره غوښه نۀ خوري, په خپلو مټو ښکار کوي. دغه رنګه د ساهو پښتون هم دغه خاصيت دے چې دے محنت کوي په خپله ئې هم خوري او پۀ نورو ئې هم خوروي. سوال کول, خېرات غوښتل د الله تعالی په نامه د خلقو نه غوښتل, د هغه نوم خوړل دي.

ښاغلے طيب په دې کتاب کښې د يو ډېر همه ګير او ژور پوخ شاعر په رنګ کښې رنګ شوے ښکاري. په شاعرۍ کښې درې خبرې ډېر اهميت لري. تخيل, هنر, ژبه او څلورم شے دے جذبه چې دا د چا په شعر کښې وي او د چا په شعر کښې نۀ وي خو د ذکر شوو دريو څيزونو هر ښۀ شعر ته ضرورت وي. زمونږ شاه ځلمے شاعر په خپل هنر کښې رو رو د ډيرو ځانګړتياؤ سره څرګنديږي د ژبې د سوچه والي او روزمرې , محاورې او متلونو د شته والي او نزاکت ذکر خو وروستو هم شوے دے. د تخيل په ډګر هم ډېر نادره خيالونه ئې ښکيل کړې دي.

اول به راشو د هنر يو څو نمونو ته. په لاندينو شعرونو کښې د رديف طاقت او اثر د کتو دے.

رڼا مې په بينا سترګو ليدلې ده سړيه

په نيت کښې دې تياره ده ما کتلې ده سړيه

د حق وينا په ډاګه په فراخه سينه وکړه

په چپ هم کله ورکه چا موندلې ده سړيه.

بله نمونه.

ځليږي يو بڅرے د ګمان تورو تيارو کښې

د زړه کور پرې رڼا دے محبت دے او که څه دے

دا څه ئې دي ليدلي د ژوندون په فقيرۍ کښې

چې خوښ په کښې طيب دے قناعت دے او که څه دے

يوه بله نمونه هم ولولئ.

هغو سره زړونه تر لحده پورې وژاړي

چا چې خوښې کړي د هر چا د پاره ښه چارې

ډيرو هنرونو نه خو دغه عېب په ګټه دے

سر باندې راخور د محبت خماره ښه چارې.

کوم شاعران چې د رديف د عظمت او زور نه خبر شي او د هغې په اثري راوړلو ئې لاس بر شي نو هغوي د فکر او ژبې نه اول د فنکارۍ داد اخلي او بيا چې دغه رديف د ځان سره نوے خيال او سوچه ژبه هم ولري نو بيا راشه که توديږې.

بل شے لوړ تخيل دے چې د شاعرۍ په مقصدونو کښې تر ټولو لوئے او غوره مقصد دے. خيال, فکر, منطق, فلسفه او ددې سره جدت او ځانګړے اسلوب د شاعر رنګ جوړوي. دا خوبي د ښاغلي طيب په شعر کښې وګورئ چې د کلاسيکي رنګ د قلم سره نوې زرغونه د جديد تړکې نه پس.

ټول سبب ئې د هنګام دے زړۀ زما شوخ

ستا محفل څۀ دے چې نۀ وي پکښې دا شوخ

دستار مو د بابا دے په تاخونو کښې ساتلے

بس دومره معتبر يو نور سړيه هيڅ څه نشته

ستا سترګو ته چې ګورمه سوکاله يمه ښۀ يم

چې تا سره په څنګ کښې يم خوشحاله يمه ښه يم

چې د بل مذهب ته بدې ردې وائې

څنګه وائې ستا مذهب انسانيت دے

چې طيبه ظلم کيږي ورته ګورې

داسې حال کښې خاموشي هم معصيت دے.

جذبه يو داسې توکے دے چې لکه د اجمل خټک د شاعرۍ په رنګ چې د فکر او فلسفې, فنکارۍ او استکارۍ, ژبې, روزمرې او محاورې نه پس چې شعر اثري کوي. هغه مقصديت او رومانيت له وده او اثر ورکوي. د مثال په توګه اجمل صېب فرمائي

په دې ښکلې فضا کښې چې هم حسن شته هم مينه

رباب که دلته کيږدې نو په خپله به ټنګيږي

د خپلې سيمې, وطن او خلقو دننه د موجود توان او شوخۍ دومره ژور اظهار د دغه تخيل, ژبې او فنکارۍ نه پس د شعر د وارد کېدلو جذبه ده.

ښاغلے دلته په ډېره سوچه قامي جذبه د سترګو يوه کوتاهي, کمي او خامي مخې ته راوړي چې د غفلت سوب ګرځي.

چې سترګه ورو ئې نظر وي په خمار بائيللے

د دغه قام سره به ولې غداري نه کيږي

دغه مثال بل ځائے هم وګورئ

.

ته چې څنګه يو يې داسې ستا مينه يو رنګ

څنګ به داسې يو دا لر او بر شي لکه تۀ

برخه دې طيبه ده موندلې ازلي

هر سړے دې داسې بختور شي لکه تۀ

د ښاغلي طيب روزګار وداني کول دي. دغه رنګ او اثر ئې د شعر په تخيل کښې هم بريښي. خيالونه ئې د قامي يو والي, انسان دوستۍ او ترقي پسندۍ د جذبو نه چاپېره چورلي. د رديفونو, ترکيبونو, علامتونو او کنايو اشارو جدت ئې د شاعرۍ عموما او د غزل خصوصا لمن فراخه کوي, خوروي او ښائسته کوي.

دا چې غږونه د فطرت تر لرې لرې وژني

داسې وحشت دے ښائستونه او سندرې وژني

طيبه راشي په هوا د کوم ښکاري په مورچه

زمونږ په چم کښې خو ايلۍ خپلې وزرې وژني

څه حالت د اضطراب دے اضطراب دے

د زړګي حالت خراب دے اضطراب دے

په احساس او خواهشونو کښې طيبه

که ګناه ده که ثواب دے, اضطراب دے

په زړونو کښې اثر وي خو زمونږ د پاره نه

حقونه د بشر وي خو زمونږ د پاره نه

دعوې چې د تهذيب کړي او لري لويه سينه

پراخه ئې نظر وي خو زمونږ د پاره نه

طيبه! لوئې قطار د جنازو سره تصوير

دا ښه ګرم خبر وي خو زمونږ د پاره نه

الله دې وکړي چې زمونږ د دور دغه نوے غږ, نوے وږمه او نوے رنګ شوخ او اثرناک وګرځي. د طيب قلم د پښتو شاعرۍ جولۍ د ځانګړو او ځلنده ملغلرو او موتيانو نه ډکه کړي, آمين

مننه. په درناوي

اباسين يوسفزے

چيئرمېن پښتو څانګه

اسلاميه کالج پوهنتون

پېښور

نېټه: ۷ اپرېل ۲۰۱۸

**ستا د در ملنګ يم**

د ما قبل التاريخي راهسې د علم او فن ټاټوبې هشنغر په هر دور کښې د ځانګړي ځېثيت او اهميت خاوندان, شاعران, اديبان او فنکاران رازيګولي دي. علي خان, غني خان, ډاکټر اعظم, اکرام الله ګران او داسې نور د هشنغر د علمي, ادبي او شعري روايت د تسلسل داسې کړۍ دي چې د پښتو ژبې روان او را روان عصرونه به پرې تل ناز او وياړ کوي.

طيب خان هم د هشنغر د دغه روايت برخه ده چې خپل وطن, کلتور ژبې او ادب سره بې کچه مينه هم لري او د دغه مينې د پاللو سليقه او طريقه هم لري. بيا د يو داسې شخصيت چې شعر و ادب سره د بې کچه خلوص خاصه لري. طيب خان د نن پۀ سنجيده ادبي حلقو کښې يو پېژندلے نوم دے, چې پښتو او پښتانۀ ترې نور هم ډير زيات توقعات لرلې شي.

د خپلې پېژندګلو پۀ بنياد طيب خان د عصر د درنو او خوږو شخصيتونو پۀ قطار کښې ولاړ دے چې زما يقين دے چې په راروانو وختونو کښې به د ډيرو ليکونو سر خظ او موضوع شي. نو ځکه زۀ غواړم چې دا وخت صرف د هغه پۀ شاعرۍ څه وليکم ګنې طيب خان, يو ګڼ اړخيز شخصيت دے او د ليکلو او ستائلو د پاره څو څو جوازونه او جوابونه لري.

د نړۍ د شعر او ادب په روان بهير کښې لۀ څۀ مودې راسې ډير يو شان والے راغلے دے, ځکه چې د نړۍ تقريبا د هرې منطقې حالات او واقعات د ,,ګلوبل ويليج, د دائرې دننه يو شان او يو رنګ شوي دي. د ترقۍ د پردې بل اړخ ته انسانيت د حيوانيت سره انګته پنګته دے, او دغسې بنيادم د خپل تاريخ په يو داسې بريد ولاړ دے چې د خپل پسمانده ماضې پۀ امن پسې پۀ ارمان ارمان ګوري. دې حالاتو کښې چې د نړۍ د کومې بلې ژبې شاعر څۀ هم وائي, هغه د نن پښتون شاعر هم وائي. ځکه چې پۀ دغو کښې پښتون څۀ ليدلي دي اؤ د کومو کړمو نه لا لګيا دے تيريږي, د هغو تجربه لا ډېرو قومونو ته نه ده شوې. زمونږ دغه پښتون شاعر طيب خان دے چې د عصر روان او را روان حالات دواړه ويني او د دغو د بيانولو فن او هنر هم ورځي. لکه.

هر مذهب کښې دا دي چې سپک مۀ ګڼه د بل مذهب

هغه پرې پوهيږي چې لوستلے وي چا خپل مذهب

څوک به د وحشت د سوداګرو نه تپوس وکړي

زړونه رغول دي او که زړونه ماتول مذهب

طيب خان ته د نن په نړيوال جنګ کښې پکار رواستې شوې وسلې هم معلومې دي او وسيلې هم.

د خوار او زپلي اولس د بې وسو او بې ارزو ادراک هم لري او د بين المللي سازشونو پۀ کږلېچونو هم پوهه دے. ځکه چې هغه د خپل رسا ذهن او فکر سره سره اعلی تعليمي قابليت هم لري او بيا د اسلام اباد غوندې ښار کښې استوګنه او روزګار هم. دغه ټولې خبرې هغه د يورپ اؤ امريکې د هغه شاعر او ليکوال نه زيات باخبره ليکوال ثابتوي, چې د روانو حالاتو په حقله د ثانوي شهادتونو اډانې اخلي. بيا د پښتنې جنګ زده زمکې د هغه کم لوستي شاعر نه ئې هم ممتازوي چې هر څۀ ويني ګوري خو ژور احساس او زړۀ پورې اظهار ئې نه لري, ځکه نو دا شعرونه هم طيب خان وئيلې شي.

جذبات چې د حالاتو په اورونو کښې ساړه دي

فکرونه حلال شوي مو په ښه پڅه چاړه دي

د وږو ضرورت خو بس هم يو د خيټې غم دے

دا نور ضرورتونه د هغو دي چې ماړه دي

پۀ دغه حالاتو کښې حالاتو کښې چې هغه دخپل عصر سياست ته ګوري نو وائي,

اوس هم دغه نامه ور دي وائي يو څه کوي بل څه

زوره ور خو زوره ور دي وائي يو څه کوي بل څه

په ثابتو دروغژنو په بيا بيا خلک غوليږي

دغه هم ښه بختور دي، وائي يو څه کوي بل څه

او بيا دا هم وائي چې,

داسې خو نه ده چې پۀ زړۀ کښې اضطراب نه لرم

بدلون خو غواړم خو لا وس د انقلاب نه لرم

دغسې د نړۍ او ژوند ډېر حقيقتونه د طيب خان په شاعرۍ کښې ځاې په ځاې ډېر پۀ ساهو انداز کښې بريښي د دغو ټولو حقيقتونو پۀ اساس چې هغه د انسانيت کوم معراج پۀ علامتي توګه رامجسم کړي هغه دا دے چی,

چې په مرګ ئې په ټول کلي کښې ماتم وي

دې ښاغلي به ژوندون تېر کړې سم وي

د هيچا د زړۀ حرم به ترې مات نه شي

چې ساتلې ئې په خپل زړۀ کښې حرم وي

د محبت د موضوع پۀ بابله طيب خان ملنګ مئين دےخپله مينه ئې هم ټوله سرمايه او اساسه ده. د نمونې په ډول کۀ ئې دا شعرونه راواخلو نو غوره نمونه به وي,

چې فقير له دې ور کړې دا مزاج دے

ګرم خو نۀ دے چې ستا حسن ته محتاج دے

ډېره ښه ده چې ستا غم په کښې دېره شو

زړۀ مې ښه دے چې ودان په څه اسره شو

چې په نظر کښې دې جمال ساتي

زړه اميدونه د کمال ساتي

د دغو جذبو سره سره طيب خان د محبت او عقيدت داسې سپيځلي جذبات لري چې که يو خوا د خپل نفرادي محبت صداقتونه د خپلې شاعرۍ برخه ګرځوي, نو بل خوا د خپل کور کلي او زړۀ پورو رشتو په بابله د عقيدتونو حالونه وائي. دغه انفرادي محبت چرته چرته روايتي هم ښکاري او د يو شاعر د تخيل را رغ شوے تصوراتي هم بريښي. هر خو که په دغه عمل کښې دې د محبت نغمه ګر دےاو د حسن او عشق د وارداتي جذباتو د تسلسل سره تړلې او ګنډلې دے. خو مونږ طيب خان د يو داسې ځانګړي مئين په حيث وينو چې خپل محبت ئې په شعريت کښې د ندرت سره اشنا کړے دے. لکه د روان عصر په عشقيه شاعرۍ کښې به دا قسمه سپيځلې نمونې مونږ ناوياته اضافې نه ګڼو نو څه به کوؤ,

ټول سبب ئې د هنګام دے زړه زما شوخ

ستا محفل څه دے چې نه وي په کښې دا شوخ

هر يو کس ته د جانان په مينه ګوري

خوښه کړې په هر چا کښې څه ادا شوخ

سترګې دې څه ښکلي دي کتل لکه مرهم کړي

ستا په يو نظر باندې دا خوږ زړونه ټکور شي

ته پرې مئين ئې چې ئې خيال ساتې

په تا مئين دې چې دې خيال ساتي

لاليه د ښکلا او د سينګار سبب دې زه وم

دا ستا په سورکو شونډو کښې زما د وينې رنګ و

ستا د مينې اور لکه د زرو قيمتي کړم

څومره چې پرې سوزمه نو هومره پاکوي مې

بل اړخ ته د رشتو د تقدس په اړه هم ددۀ شاعري د عقيدتونو د صداقتونو په حقيقت ګويانه ده, دغه رشتې چرته د وينې دي او چرته د روحانيت په تجريدي رنګونو رنګينې دي. لکه په دې شعرونو کښې د طيب خان د دغو رشتو په حقله دا سپيځلې او کوټلې اظهار د رانقل کولو هم دے او د ستائلو هم.

ددې دوه سترګو قرار، يو مې مور او بله لور

وي زما په انتظار، يو مې مور او بله لور

په تته ژبه اخلي زما نوم راپسې ژاړي

دکوره چې اوځمه نو ماشوم راپسې ژاړي

جذبې مې د يارانو دي په خپل زړه کښې ليدلي

اوس ښه راته معلوم دې چې کوم کوم راپسې ژاړي

باور لرم د مينې په رشتو زما قسم

جانانه ستا په پت او په پښتو زما قسم

درغلي به وي تعلق کښې زه پاللې به ئې نه شم

ته به ما نه مينه غواړې درکولې به ئې نه شم

ته کېدې شي چې بدل شې د ستمه لاس په سر شې

زما رائې به وي جوړه بدلولې به ئې نه شم

زه به دې هم زړۀ ساتمه، ته به مې هم زړۀ ساتے

ستا حرم به زه ساتم، زما حرم به ته ساتے

مکمل نشته دلته وي په هر يو نيت کښې تياره

ډيرې تيارې ورپسې مه څاره يواځې به شے

ستا په وړاندې چې تسليم يمه تسليم يم

د زړه مينې را ټيټ کړې په تعظيم يم

د يقين په دلاسه باندې زړه روغ شي

د ګمان په کټاره باندې نيم نيم يم

په شاعرۍ کښې د محاورې او متل فن کارانه استعمال د کهنه مشق شاعر خاصه ګڼلے شي. متل او محاوره د کلام حسن ګڼلې شي. د محاورې او متل تعلق د تهذيب سره دے د دواړو جود او د دغو دواړو سېنې د صديو د پوهې او دانش نه برجقې دي. محاورې او متل ته چونکې د اولس سند حاصل وي, ځکه نو تاثير ئې د صديو را هسې مسلم دے. زمونږ تاند او تپاند شاعر طيب خان کۀ يو خوا ته په خپل نثر کښې د متل او محاورې استعمال په ډېره استکارۍ کړے دے نو بل خوا ئې په شاعرۍ کښې دغه دواړه توکي داسې په هنرمندۍ پکارولي چې هغه د حميد بابا خبره,, هوښيارانو د حيرت ګوتې په غاښ کړے. په دغه نظر تاسو هم د طيب خان دغه څو شعرونه ولولئ چې د محاورې او متل د برجسته او برمحل استعمال اندازه ترې ولګوئ او او خوند ترې هم واخلئ:

جذبات چې د حالاتو په اورونو کښې ساړۀ دي

فکرونه حلال شوي مو په ښۀ پڅه چاړۀ دي

چې خپل دې هم لکه پردي شي د پردو په لمسون

داسې ئې سترګې شي بدلې چې انسان خفه کړي

چې په غربت کښې ترينه لارې کړي ياران بدلې

خودسره فکر کږلېچونه د دوران خفه کړي

هاله په سر دې خاورې باد کړه د منزل په لارو

جذبو ته وګوره چې تاب ئې د لټون شته که نه,

دې ډېرو پېښو د طيب د زړګي زور اوبۀ کړو

دا ازمېښتونه نور په مونږه کړې اسان خدايه

متل دې د پښتو چې رګه رګه را مې کاږه

دا ستا هم نظريه داسې راښکلې ده سړيه

تر څو چې د شاعرۍ د فني او تکنيکي اړخ تعلق دے نو د طيب خان شعر د هشنغر په لهجه کښې را نغښتې د نؤو لفظياتو, تشبيهاتو , استعارواو ترکيباتو يو داسې (فورميټ) لري چې د ندرت او انفراديت صفتونه ورته منسوب کېدې شي. نظمونه ئې هم ليکلي دي خو غزل ته رحجان ئې په شاعرۍ کښې جوت ښکاري دغسې مونږ دا وئيلې شو چې طيب د غزل شاعر دے او غزل ئې د هشنغراو بيا د پښتو پۀ کلهمه شاعرۍ کښې يوه نوې, مؤثره او معتبره اضافه ده. د خپلو خبرو د راټولو د پاره ماسرۀ څۀ جواز نشته چې څومره د طيب خان د شخصيت اړخونه ګڼ, دغسې ئې د شاعرۍ رنګونه هن پرېمانه دي, البته د هغه په دې شعر به خپل ليک راغونډ کړم چې,

تل مې د لفظونو په حرمت کښې کارولے

ښۀ شوله قلمه لکه توره زنګ مې نه کړې

ډاکټر عبدلله جان عابد

چئيرمېن

د پاکستاني ژبو څانګه

علامه اقبال اوپن يونيورسټي

اسلام اباد

زمونږ ژبه کړې روانه الله هو

په ثنا ئې کړې ګويانه الله هو

ته په خپل فضل مو وساتې پرده

د وهمونو د ګمانه الله هو

په لمسون زمونږ غوږونه کړې کانړه

پناه راکړې د شيطانه الله هو

رحمتونه دې په شمېر کښې دي سيوا

زيات د څاڅکو له بارانه الله هو

په نامه ستا د رحيم، کريم، رحمان

مونږه خلاص کړې له نيرانه الله هو

چې په وړاندې ده سيلۍ ته د ګمان

دا کوډله کړې ودانه الله هو

د طيب لفظونه داسې کړی رڼا

دا تيارې کړې پرې روښانه الله هو

حيادارو له تل ته ساتې پرده

پرده پوشه! ته مو و ساتې پرده

هغه څوک چې د احسانه دي منکر

د هغو هم څومره ښه ساتې پرده

زه هم ځکه داسې ډير زړونه ساتم

ته مې هم داسې د زړه ساتې پرده

چې د لاسه يي بلها زړونه شو وران

د هغو نوره ومه ساتې پرده

دي طيبه! چې هر څه ورته ښکاره

د جانان نه به د څه ساتې پرده

ځکه راوريږي تل انوار په مدينه کښې

اوسي چې د دؤؤ کونو سردار په مدينه کښې

رب د موسمونو د تغير نه په امان کړه

نه لري خزان تل وي بهار په مدينه کښې

زړه که د هجران تندو وهلې وي بيمار وي

روغ به شي د هجر دا بيمار په مدينه کښې

پاک حبيب چې کله د مکې نه راروان شه

وو ورته انصار سترګې په لار په مدينه کښې

ځه چې ځو طيبه د جانان کلي ته لاړ شو

وايو به د شوق نه اشعار په مدينه کښې

سردار د مرسلانو دے سرور د مدينې

زيبا نبي سلطان خيرالبشر د مدينې

همه واړه خوبان ئے د قدم د خاورو ځار

ثاني د حسن نشته د دلبر د مدينې

برجونه د کسرٰي ئے د پښو خاورو ته نسکور

ماڼۍ د جهان نه دي برابر د مدينې

فدا مې زړه او تن شه له امام الانبيا

قربان مې څو، څو واره مال و سر د مدينې

طيبه! هغه ټول به تر منزله پورې رسي

نيولې چې چا لاره د رهبر د مدينې

دلبر دا دے چې ښائست پرې ټول تمام دے

په خوبانو کښې اعلی دده مقام دے

د همه پيرانو پير دے او مرشد دے

د دلبرو په ټولي کښې چې امام دے

د ليلا ښائست ئې خاورې د کوڅې دي

مجنون ځکه ليونتوب کښې راته خام دے

يو کلام هم د معراج په مثال نشته

که موسی په کوه طور کړې کلام دے

د کنعان حسن ئې هم په مثل نه دے

څو د مصر په بازار کښې که نيلام دے

د لولاک تاج ئې په سر باندې دستار دے

هم په په لاس ئې د کوثر نيولې جام دے

دے حکيم هر يو حديث کښې يې شفا ده

هر کلام ئې په معنا باندې الهام دے

د جانان په مينه خوښ يمه طيبه

د ازل نه مې په برخه دا انعام دے

ځان نه چې مې زړه بد شي په داسې رنګ مې نه کړې

ستا د در ملنګ يم د بل در ملنګ مې نه کړې

اوچ او لواندۀ دواړه چې په يو لمبه کښې سيزي

اے ربه! خشاک د دغه هسې جنګ مې نه کړې

نه يم د ټکرو په خپل اصل کښې خوشحال يم

ستا د کوڅې خاورې يم د لارې سنګ مې نه کړې

ستړے مسافر که مې څوک سوري ته دمه شي

ما د لارې ونه کړې د شاړې بنګ مې نه کړې

تل مې د لفظونو په حرمت کښي کارولے

ښه شوله قلمه لکه توره زنګ مې نه کړې

نفسه د طيب سره د جنګ خويونه پريږده

ستا د بدو نه يمه رقيبه تنګ مې نه کړې

ستا په وړاندې چې تسليم يمه تسليم يم

د زړه مينې را ټيټ کړې په تعظيم يم

د اميد باغچه مې ځکه ده سمسوره

په معنه باندې پوه شوے د رحيم يم

د يقين په دلاسه باندې زړه روغ شي

د ګمان په کټاره باندې نيم نيم يم

د ازل په ورځ مې جام د مينې نوش کړۀ

حساب شوے په رندانو کښې قديم يم

نۀ پوهيږم چې ياران څنګه خبر کړم

سازشونو باندې پوهه د غليم يم

چې مې قام څنګه تقسيم دے په فرقو کښې

زه هم داسې په څو څو ځايه تقسيم يم

د عمل د لاسه خوار يمه طيبه!

ګنې نور خو د اسلافو نه عظيم يم

بې له تا نه ياره زما

…………………………….

وکړم نور په چا باندې نازونه، بې له تا نه ياره زما

چا ته د زړه ووائيم حالونه، بې له تا نه ياره زما

هر سړے په ځان دے، خپل غمونه ستائي

زخم د دړمن زړه، څوک به چاته ښائي

هر طرف ته شور دے، هر سړے څه وائي

هيڅوک د چا ناوري اوازونه، بې له تا نه ياره زما

چا ته د زړه ووائم حالونه، بې له تا نه ياره زما

شپه د ګمانونو، تيره کړه سبا کړه

مينه يو بڅرے، زړه مې پرې رڼا کړه

ياره د وصال، سمه وعده را کړه

نه تيريږي دا تراخه وختونه، بې له تا نه ياره زما

چا ته د زړه ووائم حالونه، بې له تا نه ياره زما

نۀ کړمه طيب داسې د عادت نه

زړۀ دے خبر شوی ستا د محبت نه

بې دا ستا د ذکره بې ستا د صفت نه

نۀ کيږي خواږۀ خواږه شعرونه, بې له تا نه ياره زما

چا ته د زړه ووائم حالونه، بې له تا نه ياره زما

په زړونو کښې اثر وي خو زمونږ د پاره نه

حقونه د بشر وي خو زمونږ د پاره نه

دعوې چې د تهذيب کړي او لري لويه سينه

فراخه ئې نظر وي خو زمونږ د پاره نه

قانون دے د نړۍ چې د ظالم ونيسي لاس

د سر د پاسه سر وي خو زمونږ د پاره نه

تنکۍ غوټۍ چې سوزي د علت څه ضرورت

توپير د خير و شر وي خو زمونږ د پاره نه

چې ښه پوخ دوکاندار وي د ژغورنې د انسان

زده کړې ئې هنر وي خو زمونږ د پاره نه

طيبه! لوئې قطار د جنازو سره تصوير

دا ښه ګرم خبر وي خو زمونږ د پاره نه

دا چې غږونه د فطرت تر لرې لرې وژني

دا څه وحشت دے ښائستونه او سندرې وژني

که څوک پوښتنه کړي چې ولې او ځواب نه لري

ژوندې احساس خو بس هم دغه شان خبرې وژني

پښتون احساس ئې درته وړاندې هم څو وار وژلې

دغه دې بخت دے چې لا بيا دې بختورې وژني

د پيغلو سترګو نه وباسي د حيا جنازې

څه ستمګر دي ګوره آب د ملغلرې وژني

د اجل چارې راته هم اقتصادې لوبې شوې

څوک افغانۍ او څوک کلدارې څوک ډالرې وژني

طيبه! راشي په هوا د کوم ښکاري په مورچه

زمونږ په چم کښې خو ايلۍ خپلې وزرې وژني

څه احساس د اضطراب دے, اضطراب دے

د زړګي حالت خراب دے, اضطراب دے

د حالاتو په ګرداب کښې چې تاويږي

تصور د انقلاب دے, اضطراب دے

دې مکتب کښې مو په برخه مخلصانو

لازم شوی دا نصاب دے, اضطراب دے

د وهمونو د يقين او د ګومان

دغه هم په کښې يو باب دے, اضطراب دے

ځائې په ځائې چې پورته کړي دي فکرونو

چې د کوم کوم سوال جواب دے, اضطراب دے

په احساس او خواهشونو کښې طيبه

که ګناه ده که ثواب دے, اضطراب دے

په دردونو کښې خندا کړم، د زړګي قراره زۀ هم،

ستا په شانتې ليونے شوم، د هستۍ خماره زۀ هم،

لکه څوک دمجبورۍ نه، د رقيب سره ګزران کړي

داسې تا سره روان يم، د دنيا روزګاره زۀ هم،

سپوږمۍ هم د نمر د سترګې، د مداره وتې نه شي

داسې ګېرچاپيره چورلم، ددې خپل مداره زۀ هم،

کومې خوا ته چې روان شم، دغه ستا په لور روان يم

ستا په نوم مې هر مزل دے، يمه سم په لاره زۀ هم،

د طيب ملنګ زړګيه، دا ستا خو ي چې د پښتو دے

که جفا ده که ستم دے، وړمه ستا د پاره زۀ هم،

چې څنګه مې ؤ کړې کال په کال د نوي کال

هم هغسې مې وکړو استقبال د نوي کال

يو نوے نمر راوخوت د يو نوي کال عروج

هم دغه شانتې وشولو زوال د نوي کال

د ژوند خښتې د تېر کال نړيدلي هره ورځ

ردې وهه په بل نوي ديوال د نوي کال

د نوي کال دې وکړله څه توره ابتدا

هم دغه تور کړه بس په تندي خال د نوي کال

وختونه مو تېر کړي دي تاؤده وو که ساړه

ژوندون دغسې تېر شو په مثال د نوي کال

زياتيږي که کميږي د شيرين عمر حساب

څه دومره نوې نه دے دغه سوال د نوي کال

د تېر لانجې طيبه هسې هم دي راسره

هم دغو سره ګډ به کړو جنجال د نوي کال

احساس

،،،،،،،،،،،،،،،،،،،،،،،،

ددې دوه سترګو قرار، يو مې مور او بله لور

وي زما په انتظار، يو مې مور او بله لور

په اسمان کښې چې رڼا شي،

په کښې اوځليږي ستوري

د خوبونو ډکې سترګې

ئې زما لارې ته ګوري

کور ته ځمه په تلوار، يو مې مور او بله لور

وي زما په انتظار، يو مې مور او بله لور

ټوله ورځ که کړمه تېره

په يو منډه په لټون

که هر څومره وي ناوخته

خو چې کور ته شمه ستون

دواړه څاري زما لار، يو مې مور او بله لور

وي زما په انتظار، يو مې مور او بله لور

تل مې داسې استقبال کړي

چې په خپل کور کښې ميلمه شم

که څو ستړے يم طيبه!

خو څه بل شانتې دمه شم

راته ووائي ځار ځار، يو مې مور او بل لور

وي زما په انتظار، يو مې مور او بله لور

زه به دې هم زړۀ ساتمه، ته به مې هم زړۀ ساتے

ستا حرم به زه ساتم، زما حرم به ته ساتے

ته که مې خاطر ونه کړی، زه دې حيا ونه کړم

زه به نو بيا څه ساتمه، ته به نو بيا څه ساتے

ستا د مينې خيال هم، اميدونه تازه کړي دي

هر څه په يقين دي، په يو څه خو به زړۀ ښه ساتے

دې کلي کښې څوک هم، تر عمرونو وسېدې نه شي

زړونو کښې به تل وسے، چې مينه په کښې و ساتے

ته به ئې خاطر کوې، اشنا به ترې خبر نه وي

پام کوه طيبه، ګورې دا فکر ونه ساتے

وختونه څنګ دي نظربازه ته خو وينې سړي

چې څو سړي په کښې لا شته دې ډير د مينې سړي

چې خوي ئې نه وي شخصيت په وراثت نه رسي

که کورنۍ نه وي د هر څومره نيازبينې سړي

د تهمتونو د تورونو به مخونه تور وي

داسې به هم وي چې به وايي سپينې سپينې سړي

کلي کښې ووسي د ترخو ترخو خويونو خلک

زړونو کښې اوسي د پستې ژبې شيرينې سړي

د غرضيانو نه ونه لرې هيلې د بدلون

د فيصلو جرات به نه لري د پينې سړي

که هيڅ دې نه لرل په وړاندې ورته مينۀ کيږده

طيبه! خوا ته دې رادرومي ستا د مينې سړي

په لالچ کښې تر انجامه پورې ځي

ښکار په خپلو ښپو تر دامه پورې ځي

هم هغه به د مطلوب کوي ديدن

په قدم قدم چې بامه پورې ځي

محبت کښې وي حدونه د ادب

فکر بس د احترامه پورې ځي

د عمرونو مزلونه کړي تفسير

د الف نه چې تر لامه پورې ځي

په دې لاره ډير مخونه شي اشنا

هر سړې په کښې څو ګامه پورې ځي

په انجام د سفر ودريږې حيران

عقل هلته د ناکامه پورې ځي

د جانان وينا له نه ګوري دليل

بس طيب ئې تر کلامه پورې ځي

د حقيقت نه خو ټول خلک بې خبره نۀ وي

رښتيا وئيلو کښې څه شرم نه وي ويره نۀ وي

چې وي سنګر دا ستا د پت او د ناموس راغلے

داسې به څوک وي چې دانګلي ئې له سره نۀ وي

په ليونتوب کښې دې هم څوک د حده او نه وزي

د حده زيات خو سړيتوب هم بې ضرره نۀ وي

چې د حالاتو په سيلۍ کښې الوتلې نه شي

د خيال مارغه دې د چا داسې بې وزره نۀ وي

د شر خبرو باندې اور ته لمن څه له وهې

داسې خبرې خو سړيه بې له شره نۀ وي

چې ذوق لري هغه به ستا په اشاره پوهه شي

طيبه! څنګه به خبردې د هنره نۀ وي

درغلي به وي تعلق کښې زه پاللے به ئې نه شم

ته به ما نه مينه غواړې درکولے به ئې نه شم

ته کېدې شي چې بدل شې د ستمه لاس په سر شې

زما رائې به وي جوړه بدلولے به ئې نه شم

انتظار وي تر هغې چې د وعدو عزت وي پاتې

که مې زړه پرې بدګمان شي غولولے به ئې نه شم

په ما دومره کبر مه کړه چې د زغم نه مې سيوا وي

تېرووم به ئې په زړه خو تيرولے به ئې نه شم

د خپل نيت د پليتۍ نه ځکه ډډه کړم طيبه

پاکول به ئې بيا غواړم پاکولے به ئې نه شم

په وعدو کښې دې نشه وه، که خمار دې جوټې راکړې

خوب راغلے اوده کيږم، انتظار دې جوټې راکړې

د غرمو مزل مې واړه، د يخ سوري خيال کښې سر کړو

سور په ټال د اميدونو اعتبار دې جوټې را کړې

تل خلاف د مصلحت نه، دې خودسر احساس ته وائې

ليونتوبه ته به ښاد شې، که په دار دې جوټې راکړې

د غزل ملا دې دمه کړه، د لفظونو په ځانګو کښې

ګرانه! ستا هنر نه ځار شم، په معيار دې جوټې راکړې

ته هم دغه رانه غواړې، د طيب سترګو کښې خوبه

لږ ساعت لره مې وژنې، په څو وار دې جوټې راکړې

هر مذهب کښې دا دي چې سپک مه ګنړه د بل مذهب

هغه پرې پوهيږي چې لوستلې وي چا خپل مذهب

دا څه عقيده ده چې ئي ژبې دومره سپورې کړې

پريږدوه سړيه چا ته نه ښائي کنځل مذهب

څوک به د وحشت د سوداګرو نه تپوس وکړي

زړونه رغول دي او کۀ زړونه ماتول مذهب

داسې د منطق په کتابونو کښې ورک شوي دي

ځنې ځني خلقو ته ګناه لګي لوستل مذهب

څوک چې د جذبو د خرڅولو کاروبار لري

هغو کارولې د مطلب د پاره تل مذهب

خوب وينم طيبه يو حرم دے په کښې ووسي يار

ما ئې په تعبير پسې لوستلے دے څو ځل مذهب

دا خو اسانه ده چې بل او که خپل ځان خفه کړي

دغه به ګرانه شي سړے څنګه جانان خفه کړي

چې اميدونه پرې ژوندي وي تر وصاله پورې

څوک به نو څنګه د زړګي دغه ارمان خفه کړي

چې خپل دې هم لکه پردي شي د پردو په لمسون

داسې ئې سترګې شي بدلې چې انسان خفه کړي

چې په غربت کښې ترينه لارې کړي ياران بدلې

خود سره فکر کږلېچونه د دوران خفه کړي

چې يار رضا کړي په رښتيا نو په تاوان کښې نه وي

که په بدل کښې ئې طيبه ټول جهان خفه کړي

باور لرم د مينې په رشتو زما قسم

جانانه ستا په پت او په پښتو زما قسم

د خټې دغه بت چې شي خپل اصل ته راستون

لائق شي د سجدې د فرښتو زما قسم

چې ستا د مينې امر په کښې ليک دی دا کتاب

ما ډير په مينه مينه ولوستو زما قسم

پښتو مې په ليمو کښې حصار کړې وۀ سيلاب

څو وارې په ورخونو اووښتو زما قسم

د خيال د شيرينۍ د پاره کنم داسې غر

چې نه دے د فرهاد د کنستو زما قسم

خويونو کښې ځائے شوے ئې انداز د ملنګئ

يم تږے د دې خلقو د ناستو زما قسم

طيبه! تر هغې نه کړم په چا د ګل ګذار

تر څو نه شي په کاڼو د ويشتو زما قسم

په تته ژبه اخلي زما نوم راپسې ژاړي

دکوره چې ووځمه نو ماشوم راپسې ژاړي

په ضد کښې مرور شي خو پوهيږمه چې نه يم

د خوي نه راته دے پوره معلوم راپسې ژاړي

د ژوند د سخاوت نه مې بس دا انعام پوره دے

په مرګ چې د رقيب پشانتې شوم راپسې ژاړي

جذبې مې د يارانو دي په خپل زړۀ کښې ليدلي

اوس ښۀ راته معلوم دې چې کوم کوم راپسې ژاړي

د مرګ د آخري سلګۍ به دغه خراج اخلم

طيبه لوئے واړه به ټول سرګوم راپسې ژاړي

څه غټ غټ يې نومونه دي واړه واړه سړي

خويونه د وړو کوي زاړه زاړه سړي

پردې حق ته په ترس باندې کوي کاږه کاته

نيتونو باندې وږي دي ماړه ماړه سړي

د لاسه ئې هيڅ نه کيږي د خولو نه کري اور

د ژبو نه تېره تېره چاړه چاړه سړي

احساس د ملامتې يې غوږونه کړي تاؤده

بيا ځکه اسويلي کوي ساړه ساړه سړي

طيبه داسې ښه وه چې لا حق مې نه وۀ خلاص

ژوندون مې په کښې تېر وۀ چې خواړه خواړه سړي

چې ګمان ورپسې تل وهي تمبې

د سړي په زړه کښې څه وي خو جذبې

چې د خس هومره خواهش نه شي زغمې

مزي دومره وراسته نه وي د توبې

د وختونو ګرد مې پريوتۀ په سر

ځکه رنګ پرې راخوريږي د پومبې

ستا نظر داسې سيراب کړۀ د زړۀ جام

جام د جم شو د ټيکرو غوندې چمبې

په سيلاب کښې شولې هغومره لاهو

چا چې څومره ډکې کړې وې خمبې

اسويلي به ولې نه کوي ساړه

په احساس چې د چا بلې شي لمبې

سپرلي وسپړده نرګس، رېدي، غانټول

واخله، واخله که اوربل کښې ئې ټومبې

په دې وتره کښې طيبه! دے متل

چې څه وکرې هم هغه به ريبې

دا چې عنوان دې په کتاب کښې ئې مضمون شته که نۀ؟

چې د صورت دې د سيرت سره سمون شته که نۀ؟

چې د جانان سره کړي داسې د جفا خويونه

خيال کښې دې څه دي چې دمينې څه قانون شته که نۀ؟

هاله په سر دې خاورې باد کړه د منزل په لارو

جذبو ته وګوره چې تاب ئې د لټون شته که نۀ؟

د چا په کار دي او که نه دي ستا د کار خبرې

دا ستا په ژوند کښې څه خبرې د ژوندون شته که نۀ؟

که دې لټون په عقيده کښې په باور وکړلو

په نيمه شپه باندې به پوئې شې سباؤون شته که نۀ؟

مسافرۍ دې په کور کلي کښې ليتکي بل کړي

طيبه! ګورمه معنا دې د بيلتون شته که نۀ؟

اوس هم دغه نامه ور دي وائي يو څۀ کوي بل څه

زوره ور خو زوره ور دي وائي يو څۀ کوي بل څه

په ثابتو دروغژنو په بيا بيا خلق غوليږي

دغه هم ښه بختور دي، وائي يو څۀ کوي بل څه

هم دعوې د ورورولۍ کړي هم شکمن په لر او بر دي

د خپل ځانه مرور دي وائي يو څۀ کوي بل څه

په نامه د پښتو پائي بې پښتو کارونه کاندي

ددې دور سخنور دي وائي يو څۀ کوي بل څه

چا په نوم د تصوف کړې له حرامو ژامې ډکې

په ناپوهو زړه ور دي وائي يو څۀ کوي بل څه

دواړه يو رنګ دي طيبه! په وينا او په عمل کښې

د کابل که پيښور دي وائي يو څۀ کوي بل څه

چې په مرګ ئې په ټول کلي کښې ماتم وي

دې ښاغلي به ژوندون تېر کړے سم وي

تل به نوم ئې په عزت کښې ژوندې پائي

چې خوښ کړے ئې حرمت د خپل قلم وي

د هيچا د زړه حرم به ترې مات نه شي

چې ساتلے ئې په خپل زړه کښې حرم وي

هغه نالګي د ارمان به مړاوي نه شي

اوبو خور چې ئې د خپلو سترګو نم وي

د نفرت د بدو سترګو نظر مات کړي

چې چوپ کړی ئې په ځان د مينې دم وي

چې د جبر خاموشۍ کښې غږ اوچت شي

په زړه ښه لګي که زير وي او که بم وي

چې سړې د ژوند حساب ته وزګاريږي

زيات تېر شوې وي طيبه! پاتې کم وي

زۀ د حجرو د جوړ سړې يم د بازار نۀ يمه

ځکه پوره د سوداګرو په معيار نۀ يمه

د انسانو د ښکلا د خرڅ تائيد نۀ کؤوم

زۀ په بازار کښې د يوسف هم خريدار نۀ يمه

زۀ ددې خپلو تيروتلو بې خبره نه يم

ما ته معلومه ده سړيه چې هوښيار نۀ يمه

لکه طوطي بند په پنجره کښې وي رنګونه ويني

په دې چمن کښې زه مالک د خپل اختيار نۀ يمه

طيبه څه به رد کوي د فقيرئ غوښتنه

زۀ څه د تخت د سليمان خو طلبګار نۀ يمه

د زړۀ نه راچاپېره يو ديوال وۀ دومره دنګ وۀ

مارغه وۀ راګېر شوے په پنجره کښې ځکه تنګ وۀ

رقيب خو چې زما سترګو ته وکتل نو شوخ شۀ

زه نه وم په محفل کښې دې نه شوخ وۀ او نه شنګ وۀ

الزام مو ستا په مينه کښې په ځان وو قبول کړې

ډير خلک مرور وۀ ستا په سر مو کړې ننګ وۀ

پردې شر به يې هم مدام زمونږه چم ته راؤړۀ

د کوز کلي د خلکو هم زمونږ کلي کښې جنګ وۀ

لاليه د ښکلا او د سينګار سبب دې زه وم

دا ستا په سورکو شونډو کښې زما د وينې رنګ وۀ

غزل ته د پښتو چې يې ورکړې رنګينۍ وې

طيبه! زما پير د هشنغر هغه ملنګ وۀ

جذبات چې د حالاتو په اورونو کښې ساړه دي

فکرونه حلال شوي مو په ښه پسه چاړه دي

د وږو ضرورت خو بس هم يو د خيټې غم د ے

دا نور ضرورتونه د هغو دي چې ماړه دي

وړو غوندې په ضد شي زه ئي بيا په څه پخلا کړم

زما خو خواهشونه هم زما په شان واړه دي

زه غواړم چې د خپل محنت په ګټه باندې موړ شم

پښتون يمه ډير ګران راته دا ستا د نوم خواړه دي

طيبه! په غزل کښې ئی په نوې رنګ سينګار کړه

لفظونه خو هم هغه دي مخلي دي زاړه دي

خيالونو وار اوکړئ دا پاتې کار مې هم په سر دے

شاعر خو يمه خو د ژوند روزګار مې هم په سر دے

اوږد مزل ته د وختونو مې وار نه دے خطا

خو د خطر ګمان په ټوله لار مې هم په سر دے

فن خو مې ځکه وده نه کوي چې وخت نه لرم

د خپل هنر د بې وسئ ازار مې هم په سر دے

تاؤ ئی ليدلے دے په سترګو د اجل د غشي

زړګې خبر دے چې لا دا ګزار مې هم په سر دے

دا خاموشي د جبر هم طيبه! وژني سړې

دار او صليب که په سر وي اظهار مې هم په سر دے

تضمین

د ګران بابا په غزل

زړۀ کښی لرمه احترام د مینې.

ځکه خوښیږي می کلام د مینې

په امیدونو یم مدام د مینې.

عقله زه غواړمه دوام د مینې

مه خبروه می په انجام د مینې

نور به انکار د محبت نه کوو.

نور به د هیچا نه نفرت نه کوو

دا دشمني او عداوت نه کوو.

مینه یوه ده رقابت نه کوو

راځئ چی یو موټے شو قام د مینې

زما د زړۀ څه مشغولا خو بۀ وي.

په دی تعلق باندی رضا خو بۀ وي

هر څه چی وي دا ستا عطا خو بۀ وي.

وفا که نه وي خېر جفا خو بۀ وي

څه خو دې وي صلا انعام د مینې

خدایه راجوړ کړی لر او بر د مینې.

زړونو کښی راولی اثر د مینې

پوخ می نور هم شولو باور د مینې.

څومره پیکه، پیکه سحر د مینې

څومره رنګین شولو ماښام د مینې

ستا د الفت خبره سپینه شوله.

ښکلا، ښکلا شوه مینه، مینه شوله

د زړه دنیا می پرې حسینه شوله،

زهد و تقوا می هم رنګینه شوله

چی می غوپه کړله په جام د مینې

وفا ونه کړله دنیا راسره.

جفا ئی کړی ده بیا بیا راسره

چا هم ونه کړه په رښتیا راسره.

اوښکو هم پریښوه ملګرتیا راسره

خدایه دا کوم راغے مقام د مینې

دا ستا یادونه بلیدے شي ګرانه،

د طیب زړه کښی اوسیدے شي ګرانه

ما ته هم دا رنګه لیدے شي ګرانه،

د دار د سر نه رسیدے شي ګرانه

غواړی دنیا ته که پیغام د مینې

ګران چې راته بې ستا د يادونو نه بيلتون شي

ګرانه! هغه تېر وخت مې په سترګو کښې راستون شي

زمکه کښې ورک نه شوې برکتونه دې سيوا شو

تخم چې په خاورو کښې شي ښخ نو ښۀ زرغون شي

مينه د پښتو د ليلا شي به ئی په برخه

څوک چې په رښتيا ئی دغه ستا په شان مجنون شي

ستا د دعا رنګ دے چې قلم زما روان کړې

تا چې په کښې ياد کړمه نو ښکلې مې مضمون شي

وبۀ ګوري ستا دا ژوند دخيال په آئينه کښې

ستا د زړۀ خبرې به مئينو له قانون شي

ته چې د طيب سره تر اوسه ياري پالې

هر سړے دې ګرانه! دغه ستا په رنګ پښتون شي

راز د بندګۍ ګڼي بدل د جنت مينه

نه اخلي زړګے دا د واعظ د حاجت مينه

ما که مينه کړې ده خو ستا نه مې زده کړې

تا چې مينه راکړه نو زما شو عادت مينه

پوه چې په دې سوال نه شي هغه نۀ سړے کيږي

مينه ضرورت دے او که نه ضرورت مينه

هر ښکلي صورت کښې راته ستا څه نخښې ښکاري

ما چې خوښه کړې ده په هر يو صورت مينه

تۀ مې خوا ته راشې اوکۀ زۀ دې خوا ته درشم

ومنه طيبه! ددې دواړو علت مينه

دا څنګه جنګ دے ورته پاتې يم حيران خدايه

چې په کښې مري خلک د امن په ارمان خدايه

په کوم وحشت کښې ئې په داسې بې دردۍ څيرې کړو

د چا په لاسو مې ورغلے دے ګريوان خدايه

چې په کښې ژوند ليدلے نه شي د فنا نه مخکښې

په دې ژوندون به سړے څه وکړي ګمان خدايه

په کوم جهاد کښې شهيد شوے ورته څۀ وليکم

زه د خپل قام قيصې ته ورکړم څه عنوان خدايه

څنګه روزګار دے دا په څه پسې ځانونه وژني

پوهه يي نه شومه په ګټه په تاوان خدايهآ

دې ډيرو پيښو د طيب د زړګي زور اوبۀ کړۀ

دا ازميښتونه نور په مونږه کړې اسان خدايه

**قناعت**

چا راته وئيلې چې اشنا غمونه نه کوې

هر وختې چې ښکارې په خندا غمونه نه کوې

کله چې دې ګورم په يو څه پسې روان يې

ټوله ورځ په منډه ئې هر وختې سرګردان يې

بيا هم داسې نه لګي چې ته ګنې پريشان يې

ډير لکه د سود او د سودا غمونه نه کوې

چا راته وئيلې چې اشنا غمونه نه کوې

نه کله ژړا کوې نه کله په فرياد يې

څنګه د راتلونکې د فکرونو نه ازاد يې

غم د سبا نه ژاړې ښادي کړې چې نن ښاد يې

داسې راته ښکاري د سبا غمونه نه کوې

چا راته وئيلې چې اشنا غمونه نه کوې

ما وئيل رضا يم چې اشنا پۀ څۀ رضا وي

شکر پرې وباسمه چې څه برخه زما وي

هر څه په توکل دي د توکل غشې رسا وي

ياره دومره ډېر به د دنيا غمونه نۀ کوې

چا راته وئيلې چې اشنا غمونه نۀکوې

سر خوږوې څله چې د ستورو څه معنې دي

ګوره د مالک سره چې څومره خزانې دي

زړۀ د ښۀ کولو دلته څه ډيري بهانې دي

ښه کوې طيبه ته چې دا غمونه نۀ کوې

چا راته وئيلې چې اشنا غمونه نۀ کوې

ستا د مينې غم چې مې نيولے د زړۀ کور دے

داسې يو احساس دے چې هم درد دے هم ټکور دے

هر خوا ته چې ځمه راته ستا حالونه وائي

هر خوا دې ريبار دے په هر ځائے کښې لور په لور دے

مينه چې يارانو مې د زړۀ چم ته راوړې

زه ئې بدل نه لرمه دا ئې په ما پور دے

څنګه د خالق سره د مينې دعوه دار يې

دا څنګه کمال دے د مخلوق نه دې زړۀ تور دی

داسې حال خو نۀ دے چې لفظونو کښې بيان شي

چرته دې طيبه په هنر کښې دومره زور دے

ځکه مې ياد کړې وو, ټول مې ګنړل سم خلک

څه چې وو د ذوق سړي, څه وو د قلم خلک

دواړه دي په کاڼو ليک, کرکه ده که مينه ده,

څنګه به يې ورانې کړي, نښې د قدم خلک

څوک په يو څه ښه پوهه, څوک په بل څه پوهه وي

پوهه چې په هر څه وي, داسې وي کم کم خلک

ستا وېنا به دومره هم, نه وي بې اثره خو

وينه يې جوش نه کوي, نه به لري دم خلک

ذوق لري طيبه خو, ساز نه دي سندرو ته

څه خو جنګ ځپلي دي, څه ځپلي غم خلک

کيږده دلته داسې دې قدم په هر قدم

ته چې کله ځې چې وي ماتم په هر قدم

زه به هم درځمه ستا په پل مزل کؤوم

مل به راسره وي دا ستا غم په هر قدم

فکر ورته وکړه دے د عمر حساب څۀ

وګوره چې ډير شي او که کم په هر قدم

لاره چې لنډيږې مزلونه شي درانۀ

دم به دې کميږي دم په دم په هر قدم

شي به په دې للمه د ارمان بوټي زرغون

تل پرې څڅوه د سترګو نم په هر قدم

نه ځي که طيبه در سره په لاره سم

ته ځه د ژوندون په لاره سم په هر قدم

ډيرې ډيرې بلاګانې ترينه تم شي

څوک چې رنګ په دعاګانو شي نو سم شي

پوخ يقين ئي اميدونه ټول تازه کړي

چې ځان وسپاري نو ورک ئي د زړه غم شي

د مالک په خزانو چې فکر وکړي

بې پروا د زمانې په زيات و کم شي

د اجل غشې ئي داسې تېز رفتار کړي

د عمرونو فاصلې ئي يو قدم شي

صبر وکړه بيا په مينه درته ګورم

لږ ايسار شه چې مې اوچ د سترګو نم شي

څو مصرعې د درده وليکم طيبه

خپلې څړيکې مې زخمونو له مرهم شي

نه ګرځمه دلته د ړندو په څېر

ژوند دے تيرووم ئي د ژوندو په څېر

مرګ دے په کښې نغښتې د تعبير په شان

ژوند دے د خوبونو د ليدو په څېر

زړه ته د لوظونو تر سبا قيصې

کړمه د ماشوم د غوليدو په څېر

دې خټو کښې بوخت نه شې په خيال ګرځه

مه اخله قدم د خوئيدو په څېر

وخت لږ غوندې نور لا د طيب غزل

غواړي د غو ټۍ د غوړيدو په څېر

اے زما د قام بچيه هېر مې نۀ يي

اے شهيدا شا زلميه هېر مې نۀ يي

نذرانه دې خپله وينه کړه بدلون ته

ماشومتوب کښې لوئ سړيه هېر مې نۀ يي

جنتونه وي مقام د شهيدانو

بختوره جنتيه هېر مې نۀ يي

شپاړسم دې يوه بله کربلا شوه

دسمبره خونړيه هېر مې نۀ يي

د بچو غم دې ژړلو زما ياد يي

اے طيبه ليونيه هېر مې نۀ يي

نه به چرته بد وے او نه ښه به چرته وے

ستا نامه که نه وے نو بيا څه به چرته وے

مرګ که حقيقت نۀ وے دا ژوند دا خوب او خيال

نه به چا ليدلې وے او نه به چرته وے

زه به ډير پخوا دې نهنګانو وم خوړلې

ستا کرم که نه وې نو اوس زۀ بۀ چرته وے

عقل به حيران ورته ولاړ وو که عشق نه وې

داسې په انګار باندې خاتۀ بۀ چرته وے

پام کوه طيبه که يار دومره ښکلے نه وے

مينه به بيا چرته وه او ته به چرته وے

چې ستا د دره دي وتلي ستا د در ليوني

هغه تر اوسه پورې ګرځي در په در ليوني

داسې زخمونه وو تر عمره ئي دردونه کول

دا چا وهلي وو د ژبې په خنجر ليوني

په مازيګر کښې دې يادونه داسې چارې وکړي

چي په وحشت کښې ګرېوان څيرې کړي اکثر ليوني

چي د اغيار په سازشونو باندې پوهه نۀ دي

هيڅ نه پوهيږمه چي څنګه کړم خبر ليوني

چې د زړګې ئي وينې وڅاڅي په خلۀ وخاندي

طيبه ګورې نه چې ډير کړۀ دې هنر ليوني

زېرے

،،،،،

پسخيدل مې د پخوا نه عادت نه وۀ

ژوند مې دغسې تير کړې په خندا وۀ

هسې ورک په سرابونو پسي نه ووم

قناعت مې ښه موندلے په رښتيا وۀ

دا احساس راسره نه وو چې څه کم دي

زما زړۀ خو په هر حال باندې رضا وۀ

پوهيدم نۀ چي مې کوم ارمان وۀ پاتې

چې ته راغللې نو پوهه شوم چې دا وۀ

کوم ارمان چې مې پۀ زړۀ کښې چرته پټ وو

دا چي تت غوندې تصوير وۀ دغه ستا وۀ

په زړګي کښې مې ستا خيال ؤ د پخوا نه

ځکه نوم مې درله ايخي ډير پخوا وۀ

په راتلو دې په دا هر څه باندې پوه شوم

ستړے مه شې په خېر راغللې برهانه

ستا رنګونه دي بې شماره انځور ګره

د رنګونو استکاره انځور ګره

چې دې مينه انځور کړې ستا په ګوتو

افرين شه څو، څو واره انځور ګره

په زړګي کښې مې ستا مينې لاره وکړه

ځه راځه په دغه لاره انځور ګره

په انداز د سادګۍ کښې ډير هوښيار ئي

په ساده ؤ کښې تيلې داره انځور ګره

د عاجز خوي نه دې ځار شمه ملنګه

اے خټکه! زما ياره انځور ګره

تخئيل ته دې حيرانې آئينې شي

تصور کښې غزل زاره اځورګره

\*د خپل يار رفعت خټک د پاره

ژوند وۀ د يو څو شيبو سفر په لار

تير شۀ دا د ژمي مازيګر په لار

خدائے د پاره کيږده پرې د ناز قدم

ما درته خور کړے دے نظر په لار

مل يمه د حضر که څو ستړې يم

ځمه د عرفان او د خبر په لار

رسي به منزل ته قافله زمونږ

خيال دې راسره شته دے رهبر په لار

کندو او کپرو نه راتير شومه

پريښے دعاګانو ؤو اثر په لار

ځي راځي ميلمه پرې د پښتون وطن

وکرئ ګلونه لر او بر په لار

ښکاري په طيب هم اثر شوے دے

وخاندي د ځان سره اکثر په لار

د خواهش د فريبونو نه خبر يم

اوس د هرې تمنا نه لاس په سر يم

ما پخوا دے ستا د مينې جام ګوټلې

لا تر اوسه پرې خمار يمه اثر يم

ستا د در په ملنګۍ کښې داسې خوښ يم

که دا ستا د دره اوځم در په در يم

د مطلب خبره دا ده چې پښتون يم

په دا څه کوې چې لر يمه که بر يم

د تيارو د ناستې نه وومه طيبه

راوتلې په لټون کښې د سحر يم

څوک چی امن غواړي هغه تنګ دے په دې چم کښي

دلته خو د جنګ د پاسه جنګ دے په دې چم کښي

مونږه د قیامت بلا مخونه دي لیدلي

هره ورځ ئی نوے، نوے رنګ دے په دې چم کښي

هر سړے د خپل غرض په منډه دی روان دی

چا کړے د قام د پاره ننګ دے په دې چم کښي

پټی سترګی ګرځي دلته هر سړی خمار دی

بوټے لوګے کړی چا د بنګ دے په دې چم کښي

راشي د انګا او د بنګا نه په کښی ګرځي

هر چا رانیولی خپل قلنګ دے په دې چم کښي

لا په کښی طیب په امیدونو باندی ووسي

پاتې لا تر وسه یو ملنګ دے په دې چم کښي

داسې خو نه ده چې په زړه کښې اضطراب نۀ لرم

بدلون خو غواړم خو لا وس د انقلاب نۀ لرم

د مروت د لاسه غلې يم څه نه وايم خو

داسې ونه ګڼې چي زه ګنې جواب نۀ لرم

دا ستا د سترګو له خاطره په کوڅه نه درځم

ګنې څه ويره د غماز خانه خراب نۀ لرم

د محبت په عقيده داسې باور لرمه

چې په زړګي او په نظر کښې هيڅ سراب نۀ لرم

کله چې اوکړمه د خپلو ګناهونو حساب

طيبه! دومره ملامت يم چې حساب نۀ لرم

لوبه

--------------

زه به تر وسه تدبیرونه خو کوومه،

ته تندرونه وره وه

زما فطرت دی زه به ژاله جوړوومه

ته تندرونه وره وه

زه پرې رضا یم، چې دې د زړۀ کړی

چې په دې للمو، باندې هر څۀ کړی

باران کوې، او که ئی نۀ کړی

تقدیره زه خو به تخمونه نالوومه

ته تندرونه وره وه

مزل وږدېږي، او که لنډېږي

که سر ته رسي، که نه رسېږي

خوب رښتیا کېږي، او که نۀ کېږي

زه په لېمو کښی تعبیرونه ګرځوومه

ته تندرونه وره وه

امن به راشي، زه پرې خبر یم

امید لرمه، ښه بختور یم

د نفرتونو، نه لاس په سر یم

طیبه ځکه خو زه مینه خوروومه

ته تندرونه وره وه

کندې ته چې پريوزي نو هغه رابهر کړه

لاس دې چا له ورکړه منګل دې چا له ورکړه

هغه مسيحا وي چې په خوږ زړونو مرهم ږدي

ځان په فلسفه باندې خبر د خېر و شر کړه

څوک چې د خپل ځان او خپل ضمير نه لرې بيائي

ورک دې هغه زړه شي چې حرص د داسې زر کړه

شپه که هر څو ګوره ده رڼا پسې راووځه

دا تياره مشغوله په لټون کښې د سحر کړه

مينه د شلغاتو ددې کرښو نه کړه پاکه

لرې د زړګي نه دا ګمان د لر او بر کړه

چغه کړه طيبه! اوس که خېر د چمن غواړې

خلک د اغيار د سازشونو نه خبر کړه

مل راسره ستا د مينې خيال دے نور څه نۀ دي

ستا نه مې هم ستا د کرم سوال دے نور څه نۀ دي

ستا په ډاډ مشغول دے دا ژوندون ګنې جانانه

غم د دنيا ټول هسې جنجال دے نور څه نۀ دي

نفس چې په خوند خوند ئي غږوي د زړه مړز ته

دغه بولارې نه شاته جال دے نور څه نۀ دي

وخت اوس د ازميښت دې څه جواب خو دې پيدا شۀ

ګوره آئينه کښې دې مثال دے نور څه نۀ دي

تا ته ښۀ اسان او په ساده ساده لفظونو

شعر کښې مې وئيلې د زړه حال دے نور څه نۀ دي

خوند کوي طيبه چې د هر چا نه ئي واؤرې

ومنه د ګران غزل کمال دے نور څه نۀ دي

**حساب**

**---------------**

مه ئي رانه تۀ غواړه، نه کوومه زه حساب

مينه کښې د څۀ تلل، مينه کښې د څه حساب

شمار ته دومره سم نه يم، دومره ئي د زغم نه يم

ستا په ورکړه خوښ يمه، هيڅ په زيات و کم نه يم،

تا باندې باور لرم، نۀ کوومه نۀ حساب

مينه کښې د څۀ تلل، مينه کښې د څه حساب،

څنګه مې روزلي دي، څنګه مې ساتلي دي،

څومره اميدونه دي، تا خو ښه ليدلي دي

تا خو ښه لوستلے دے، ليک مې دے په زړه حساب

مينه کښې د څه تلل، مينۀ کښې د څه حساب،

ستا په اسره پايمه، زړه درته در ښايمه

ياره چې هر څه يمه، ستا يمه بس ستا يمه

ماسره جانانه هيڅ، نشته دے نور څه حساب

مينه کښې د څه تلل، مينه کښې د څه حساب،

څومره جفاکار وې ته، څومره خطاوار وې ته

څومره وه وفا د يار، څومره وفادار وې ته

خپل زړۀ کښې طيبه اوس، خپله اوکړه تۀ حساب

مينه کښې د څۀ تلل، مينه کښې د څه حساب،

چې فقير له دې ور کړې دا مزاج دے

ګرم خو نه دے چې ستا حسن ته محتاج دے

عقل ځکه د عشق چارو ته حيران دے

د خليل غوندې په اور کښې ئي معراج دے

په زړګي ئي تړمې اوښکې څڅولي

چا په مالګه د پرهر کړے علاج دے

ځکه طمع مې له تانه ډيره کيږي

چې تر اوسه دې زما ساتلے لاج دے

د زړه زخم له مرهم نه شي موندلے

طبيبانو ئي پوره اخيستے جاج دے

دلته څوک د چا درمان نه شته طيبه

تل د ښکلو په مالت کښې دا رواج دے

بې له تانه

-----------

بې له تانه، نور مې څوک دي، خبر مې اخله

ځار جانانه، نور مې څوک دي، خبر مې اخله

اے حسينه، ماه جبينه،

زړۀ مې مست دے، ستا په مينه،

د زړه خانه، نور مې څوک دي، خبر مې اخله

که ستم دے، که کرم دے

واړه ستا دي، جام که جم دے

پير مغانه، نور مې څوک دي، خبر مې اخله

زړۀ کښې ګله، دا کوډله

ستا په وس ده، ته پخپله

کړه ودانه، نور مې څوک دي، خبر مې اخله

وي بيداد، که فرياد

د طيب زړه، ستا په داد

شو مستانه، نور مې څوک دي، خبر مې اخله

دا ستا په لوري در روان خو يو څو نور هم شته

ښه ده ملګري د کاروان خو يو څو نور هم شته

زړۀ په يو داؤ کښې په يوه خانه کښې ونۀ بائيلې

لا څه کورونه د تاوان خو يو څو نور هم شته

خواره واره دي لور پر لور ستا د ښائست بڅري

دا ازميښتونه د ايمان خو يو څو نور هم شته

سپرلې دې راشي کۀ وحشت مې غزونې وکړې

لا مې تارونه د ګريوان خو يو څو نور هم شته

تياره خوره شوه ديدن ونه شۀ نو پوهه شومه

مازيګرونه د ارمان خو يو څو نور هم شته

يواځې دا نه وۀ طيبه! زړه دې کلک ونيسه

لا کږليچونه د دوران خو يو څو نور هم شته

د ژوند داسې حساب دے چې زما لۀ وسه نۀ دے

دا دومره لوئے کتاب دے چې زما لۀ وسه نۀ دے

سوالونو دردوونکو ته بس يو ،نه، کول غواړي

څه لنډ غوندې جواب دے چې زما لۀ وسه نۀ دے

سره د پوخ يقين چې د وهمونو نه يريږي

دا زړۀ خانه خراب دے چې زما لۀ وسه نۀ دے

نۀ حال بيانوے شم نه مې درد په مخ زرغون شه

دا داسې يو ثواب دے چې زما لۀ وسه نۀ دے

طيبه! دا تارونه داسې نه دي چې ئې سور کړم

د زړۀ داسې رباب دے چې زما لۀ وسه نۀ دے

څنګ چې په خيال کښې دې تيريږمه هم داسې يمه

دغه چې تاته څه ښکاريږمه هم داسې يمه

زړګې وئيلې زه مجبور يمه د خپل فطرته

د هر يو ښکلي نه ځاريږمه هم داسې يمه

ليوني زړه ته چې دا ستا د ښکلا زور يادووم

د خپله لاسه چې زوريږمه هم داسې يمه

دا ستا محفل ته هم په خپل حال کښې راغلې يمه

زه بس هم دغه رنګ وسيږمه هم داسې يمه

تل د خپل نفس ويرې اخيستې يم چې ونه ښوئيږي

طيبه څومره چې ويرېږمه هم داسې يمه

خاورې يو صاحبه د زغملو د غرور نۀ يو

هر څو که مجبوره يو خودومره هم مجبور نۀ يو

ته شه اوس باتور سړيه توره ټوپک تۀ واخله

پس له دې نه ستا شو مونږه نور ددې کلتور نۀ يو

مونږ ته د نيکونو د اسونو قيصې مه کوه

ځان مو پيژندلے اوس په دې قيصو مغرور نۀ يو

ستا د ښار رواج کښې مروت او مينه نشته دې

مونږ دکلي خلق په دې رنځ باندې رنځور نۀ يو

مونږه خو ځانونه دغه ستا در ته سپارلي دي

ستا خوښه چې در کښې دې منظور يو که منظور نۀ يو

څومره چې غماز مو ډمامه د رسوايۍ وهي

ښه شوله طيبه چې لا دومره مشهور نۀ يو

ددې منظره دي چا وړي اوس شپونکے او شپېلۍ

د ظلم لاسو دي ښکار کړي اوس شپونکے او شپېلۍ

په ورشو ګانو کښې ديره شوې د ليوانو ډلې

مونږه ترې مات دواړه راوړي اوس شپونکے او شپېلۍ

زمونږ د غرونو لمن ونيوه وحشت او دهشت

ترينه راغلي ستړي ستړي اوس شپونکے او شپېلۍ

په دغه غرونو اوس قبضه ده ترهه ګرو کړې

ځکه ترې بلې خوا ته شړي اوس شپونکے او شپېلۍ

شپون نه ټپه کوي له ويرې نه شپيلۍ غږوي

دواړه دي چپ لکه د مړي اوس شپونکے او شپېلۍ

(دا څو بيتونه د شپون خان د يو عکس په تاثر کښې في البديه ليکل شوي دي)

هر يو مالي غل ددغه باغ دے څه قيصه ده؟

دلته خو په هره لمن داغ دے څه قيصه ده؟

دې چمن کښې څنګ شي د کوترو بچي پاتې؟

ناست چې ئې په هره څانګه زاغ دے څه قيصه ده؟

دا د دې تيارو د سوداګرو څه روزګار دې؟

څنګه ئې خرڅ کړے هر چراغ دے څه قيصه ده؟

دومره چې دعوې د نفس تقوه او د پيرۍ کړي

څنګه پاتې شوے دومره چاغ دے څه قيصه ده؟

تېر دې د طيب غزل د کومو مرحلو نه؟

څومره ئې خوړلې خپل دماغ دے څه قيصه ده؟

ته مې دم وې په هر دم تۀ راسره وې

د ژوندون په هر قدم تۀ راسره وې

ستا په ډاډ مې د تيارو مزلې کړي

زه د څه نه يريدم تۀ راسره وې

ما چې ښکلو ته کتل دا ستا په مينه

ياره تا خو ښه ليدم تۀ راسره وې

مسافر وومه خو نه وومه يواځې

زه چې چرته اوسيدم تۀ راسره وې

مرور لکه ماشوم غوندې طيبه

په وعدو چې غوليدم تۀ راسره وې

په ازميښتونو مې قسم دے ياره

زور اوبۀ شوې مې د زغم دے ياره

دا ستا په لوري مې نيت سم دې ياره

ستا په نامه مې هر قدم دے ياره

هم ته مي خوښ وې چې ډير غم مې نه وو

اوس مې خوښ کړې دا ستا غم دے ياره

خمارو سترګو کښې جامونه راؤړه

راشه بې کيفه ټول عالم دے ياره

هر يو اميد د طيب زړه کښې ژوندے

په اميدونو د کرم دے ياره

(دګران بابا په زمکه)

څه خو ضرورت دے او څه مينه ده

نوره د روزګار خبره سپينه ده

دومره بدګمانه ده د ژوند هيله

څومره چې ساتلې مې نيازبينه ده

وريځو کښې سپوږمۍ راښکاره شوې ده

مه ځه نظاره ډيره رنګينه ده

مونږ په کښې بيا هم د مينې کر کوؤ

څه که د اعتبار زمکه خاورينه ده

ژبه د طيب د غزل خوند کوي

رنګ د هشنغر لري شيرينه ده

ستا سترګو ته چې ګورمه سوکاله يمه ښۀ يم

چې تا سره په څنګ کښې يم خوشحاله يمه ښۀ يم

مزل که په غرمو وي خو دا ستا په ډاډ روان يم

کوڅې ته دې در تللو ته لېواله يمه ښۀ يم

چې ستا په تماشه شوم د عروج په معنا پوه شوم

خلاص شوې د فکرونو له زواله يمه ښۀ يم

ښکلا ته چې په ځير شمه هنر دې په کښې وينم

خبر دا ستا د ګوتو د کماله يمه ښۀ يم

طيبه! زړه موندلې دې سکون په فقيرئ کښې

بې غمه د دنيا د لوئے جنجاله يمه ښۀ يم

خبره بس يوه وه او يوه هغسې ده

زمونږه عقيده چې څنګه وه هغسې ده

خبر ئې په خوږو شومه د ډير صبر نه پس

چې څنګه ياده شوې وه ميوه هغسې ده

غمازه تا په څه څه نوم تيارې کړې راخورې

زمونږ چې څنګه بله وه ډيوه هغسې ده

زمونږه سپين نيتونه که هر څومره وو ښکاره

خو ستا چې څنګ کږه وه کجاوه هغسې ده

طيبه هيڅ ئې نه کوو د چا د درمان غم

تر اوسه په مالت کښې لا شېوه هغسې ده

که ميکده کښې که حرم کښې تېر شي

وختونه ټول دا ستا په چم کښې تېر شي

ښادي خو وي يو څو د شمار شپې ورځې

ژوندون هغه وي چې په غم کښې تېر شي

د يو پړاؤ نه بل منزله پورې

اوږد مزل په يو قدم کښې تېر شي

ستا په يوه ادا د زړه په کور کښې

څه قيامتونه په يو دم کښې تېر شي

طيبه زړه باندې دوران د ستم

په اميدونو د کرم کښې تېر شي

ډيره ښه ده چې ستا غم په کښې ديره شۀ

زړه مې ښه دے چې ودان په څه اسره شۀ

ستا د خيال سره مشغول شومه دمه شوم

دا د لارې ښه ملګرې راسره شۀ

ستا په مينه کښې بدليږي تقديرونه

کوټه بخت دا ستا په يو نظر کره شۀ

د وعدې سر کښې دې بله نيټه راکړه

انتظار دې بيا د سره دوباره شۀ

څو څو ځل مې ورته کړے دے طيبه

په اظهار دزړه حسرت کله پوره شۀ

داسې دي د خير او شر قيصې په سر ولاړې

سيوري ته مار ناست دے او بيزې په نمر ولاړې

شپون چې په کښې ونه کړې ټپه څه په درد نه خوري

شنې وي او که تورې وي جهنډې په غر ولاړې

دا دوه څاڅکي اوښکې پکښې ساه چې د سېلاب ده

ګوره چې ليمو کښې دي په کوم هنر ولاړې

خپله به په خپلو اميدونو باندې پوه شې

ګوره سلسلې ئې دي په کوم يو در ولاړې

لار د مينې روغه کړئ چې ځي راځي طيبه

پاتې قافلې نه شي د لر او بر ولاړې

مطلوب داسې حسرت دې نه شي کار په تعويزونو

طالب به په کښې څه وباسي لار په تعويزونو

زما خو عقيده له حقيقته خبر نه وه

دمګره تا هم ځان کړو ګناهګار په تعويزونو

په ژبه د اشنا مې د اقرار خواږه رانغله

تر اوسه ئي بدل نه شۀ انکار په تعويزونو

خور شوے په سينه کښې چې وي رنځ د خواهشونو

پريږده ئې نه رغيږي دا بيمار په تعويزونو

دکان خو دې چليږي ښه سودا په کښې خرڅيږي

دا ستا خو روان شوے ښه روزګار په تعويزونو

د چا چې په خپل ځان او په جانان هم باور نه وي

طيبه! هغه څنګه کړي اتبار په تعويزونو

زړۀ کول غواړي هر ماښام د ژوند له کاره دمه

ضرورت هم شي ددې ډير ستړي روزګاره دمه

مزل وهم سيوري ته نه کښينم د چا د چنې

ستا د خيال سوري ته کوم په لاره لاره دمه

د جانان غمه زه به سر په زنګون ږدمه درته

په مازيګر کښې به کوو ښه په قلاره دمه

شوګيرې ټولې دې اودې کړه د اجل په بالښت

ژوندونه مرګ اوس کړله غوره ستا د پاره دمه

نن شپه زما سره ايسار شه چې خبرې وکړو

راځه چې نن خو سره وکړو زما ياره دمه

ځو په دمه دمه طيبه د معيار په طرف

غر ته ختل غواړي اشنا په څو څو واره دمه

چې په نظر کښې دې جمال ساتي

زړۀ اميدونه د کمال ساتي

ته پرې مئين ئې چې ئي خيال ساتې

په تا مئين دے چې دې خيال ساتي

دا مې پښتو ده چې حيا حرمت

هم د څادر هم د ديوال ساتي

ولې څوک خپل زړه کښې نفرت پالي

ولې په خپل زړه کښې جنجال ساتي

طيبه! تل دې وي ودان محفل

واړه ياران دې رب خوشحال ساتي

اوس پوهيږم چې په څه ده ضروري

دا خواري هم راله ښه ده ضروري

ضرورت غواړي يو بله تجربه

تجربه هم څه نا څه ده ضروري

ضروري نه دي هر وخت منډې وهل

پښه په پښه باندې هم نه ده ضروري

ضروري هم نه دې هره شپه غزل

بې غزله شپه هم نۀ ده ضروري

راشه واؤره نن طيب ئې درته کړم

يو خبره مې په زړۀ ده ضروري

وبخښه نادان يمه کمزورے يم

ياره خو انسان يمه کمزورے يم

داسې څه دي ماسره چې بائلمه

چرته د تاوان يمه کمزورے يم

خوښه د هوا ده چې مې چرته وړي

ريګ د بيابان يمه کمزورے يم

ستا که زړه ازار زما د لوري شو

شوم خطا ستومان يمه کمزورے يم

زړه کښې د ورانۍ نه کرکه هم لرم

خپله هم لا وران يمه کمزورے يم

تا ته هم طيبه لا سم نه يمه

زه خو لا په ځان يمه کمزورے يم

چڼے

.......................

زه خو لا چڼے يمه

په مدرسه کښې د ادب

درانه درسونه لولم

دا کله نظم ليکم

کله غزل وايمه

دا د هنر د پخولو

يوه هڅه کووم

جانانه تا ته وايم

دا زه کۀ کله د هنر

کمال ته ورسېدم؟

نو ستا په جمال

به يو غزل ليکمه

د ژوندون دغه تقاضا هم ضروري وه کنه

د خپله کوره راوتل هم مجبوري وه کنه

د اميد ګل مو په سوکړه کښې وو تازه ساتلی

د زړۀ په وينو ئی مونږ کړې ابياري وه کنه

حشر نور څه وو خو دا ستا د يو نظر کاته وو

مونږه ټول عمر ورته کړې تياري وه کنه

په مفلسۍ کښې زما زړۀ دا ستا په خيال غني وۀ

په تصور کښې دې څه لويه اميري وه کنه

تا نه مې زده کړو ګنې زه په شعر څه پوهيدم

هره ادا کښې دې جانانه شاعري وه کنه

د هشنغر رنګ په کښې ځکه وو ،،حيات،، ليدلے

طيبه کړې مې غزل سره خواري وه کنه

ته وګوره هنر ورته څه زده وۀ او که نۀ

ملګرے مې ژوندون ته اماده وۀ او که نۀ

چې تل ئې د وفا طمع د هر چا نه کيده

دا زړه مې هم زما په شان ساده وۀ او که نۀ

مرګيه ورته ځير شه چې ترتا رارسيدۀ

ژوندون مې کړے کلک په اراده وۀ او که نۀ

څو څو وارې نيټې دې وې راکړې او که نه

ما کړے درته صبر څه موده وۀ او که نۀ

چې ټول عمر دې سترګې وې شوګير په انتظار

طيبه نو باور دې په وعده وۀ او که نۀ

عبدالله جان عابد ته

...................................

په غم کښی دی شريک يو وه زما ياره ملنګه

په برخه مو راوړې ده هم دا لاره ملنګه

معصوم ګل دې بې وخته رژيدۀ په سور سپرلي کښې

زما له زړه هم څړيکې تللې بې واره ملنګه

اجل داسې ستم دے بلها زړونه ئی مات کړي

هيڅوک نه شي کولے ددې درد چاره ملنګه

زما سره دا ستا د دلاسې لفظونه کم شو

په زړه باندې سورے شوې د لوئے غم ښکاره ملنګه

غمونو او دردونو له رب ايښي دي اجرونه

په ورځې د محشر ئی بيا انعام شماره ملنګه

ژوندون دے په هر حال کښې تيروو به ئی طيبه

خلاصون نشته د هيچا هم ددې زياره ملنګه

زما په زړه کښې چې سودا ده دا هم هسې نۀ ده

چې د ژوندون مې څه ادا ده دا هم هسې نۀ ده

ګورې تيارې چې په رڼا باندې تورونه تړي

دغه فتنه چې راپيدا ده دا هم هسې نۀ ده

هغه ارزو چې پوره نه شوه او که دا سلګئ ده

هغه هم هسې نه وه دا ده دا هم هسې نۀ ده

ته ځې په ورکو تلوسو زه د باور په لوري

زمونږه لاره چې جدا ده دا هم هسې نۀ ده

چې مې د زړنۀ نه لمبې وختې بيا هم طيبه

زما په شونډو چې خندا ده دا هم هسې نۀ ده

چې په دومره بې خوندئ کښې هم لا ژوند شته

داسې ښکاري چې په ژوند کښې هم څه خوند شته

دلته هر يو رؤ د خوار د پاره بند دې

معتبرو له نه قيد شته او نه بند شته

شوګيره دې ځکه سترګو کښې غړيږي

تصور کښې دې خوبونه د مړوند شته

د شړو نه به تارونه راشوکيږي

په شالونو کښې کارونه د پېوند شته

دا د ګران سره د ناستې برکت دے

د طيب په شعر کښې هم څه نا څۀ پند شته

پيريان دا هسې نه دي چې ئې زيان د لاسه رسي

انسان ته خو ضرر هم د انسان د لاسه رسي

نيمګړي حسرتونه مزلونو له توان ور کړي

قدم خو تر منزله د ارمان د لاسه رسي

چې زړونه پکښې بائيلې نو روزګار دې خساره ده

دا څه ګټه چې چا ته دې تاوان د لاسه رسي

بڅرو د يقين پسې جذبه د لټون واخلي

زړګې تر حقيقته د ګمان د لاسه رسي

طيبه اوس خيالونه دې دا کومې ذرې سپړي

دا کومې سلسلې ته د خفګان د لاسه رسي

د عرفې ورځ

.......

دلته نه څوک خاص شته او نه عام شته واړه يو دي

نه په کښې آقا شته نه غلام شته واړه يو دي

هر څوک مقتدي دے دلته هر سړې امام دے

فرق د مقتدي نه د امام شته واړه يو دي

دلته نه باچا شته نه دربار نه درباري شته

نه د چا نه طمع د انعام شته واړه يو دي

واړه په خپل اصل دي د خاورې په مثال دي

نه د چا رتبه شته نه مقام شته واړه يو دي

دلته نه شمله شته نه پټکې شته نه دستار شته

نه د چا په سر باندې الزام شته واړه يو دي

نه د چا د ذات او د نسب څه برتري شته

نه په کښې نيک نام او نه بدنام شته واړه يو دي

دغه عرفه ده د هر چا سترګو کښې نم دے

دومره د مئينو انتظام شته واړه يو دي

واړه راټول شوي په يوه مينه طيبه

زړونو کښې د يو بل احترام شته واړه يو دي

۰۷-۰۹-۲۰۱۶

د کاغذي ګلو رنګونو باندې کار نه لرو

مونږ د بتانو خرڅولو کاروبار نه لرو

د ازل ويش کښې مو په برخه دغه جام موندلے

بې ستا د مينې د سروره بل خمار نه لرو

سپرليه! لا پورې راتللو ته دې لارې څارو

داسې ونه وايې چې تاب د انتظار نه لرو

دومره پاخه شو چې د سترګو په لوستو پوهيږو

څه ضرورت اوس د اقرار او د انکار نه لرو

د دومره جبر په ماحول کښې د قلم ملګرو

بې د اواز پورته کولو بله لار نه لرو

طيبه څنګ به مو لفظونه شي په زړونو کښې ځائے

چې د ګفتار هنر مو زده دے خو کردار نه لرو

کړه اباده د يار غمه تنهائي

ستا په ډاډ شي لږه کمه تنهائي

د ملګري په ارمان وومه تنها

ده ملګرې مې اوس سمه تنهائي

د آدم سره ملګرې ده مدام

له آدمه تر دې دمه تنهائي

نور مې څوک دي چې مشغول شي راسره

خو يو زه يم او دويئمه تنهائي

يو موټر په سړک تېر شولو بهر

يو هارن کړله برهمه تنهائي

د حرم خوا کښې طيبه يم تنها

ما راوړې تر حرمه تنهائي

درد مې په وجود کښې هر اندام ته رسيدلے

رنځ داسې ښکاريږي اوس انجام ته رسيدلے

رنګ ئي راخور شوے په وجود د مازيګر دې

ښکاري مسافر د ژوند ماښام ته رسيدلے

دا چې په مصرعو کښې دزړګي دردونه نغاړې

ښکاري تخيل دې اوس الهام ته رسيدلے

دلته که عکسونه جوړول هم يو هنر دے

ياره دا هنر دے اوس الزام ته رسيدلے

ناست د يار په څنګ کښې دے طيب په ميخانه کښې

تږے د عمرونو دے نن جام ته رسيدلے

سر ته رسيدلې مي خواري ده او کۀ نۀ

درکښې دې قبوله مې زاري ده او کۀ نۀ

څړيکې او دردونه د زړګي د پرهرونو

تا ليدلې دا بې قراري ده او کۀ نۀ

ياره بې ژړا مې بل هنر نه دے زده کړے

دا زما ژړه څه اثري ده او کۀ نۀ

رنځ يمه نيولے ياره ډير يم کړيدلے

شوې مې ازميښت ته تياري ده او کۀ نۀ

دا د زړۀ دردونو نه بيتونه جوړول

خدائے خبر طيبه شاعري ده او کۀ نۀ

داسې به مې څوک زړه او ځيګر شي لکه تۀ

څوک به دلته دومره زوره ور شي لکه تۀ

واړه عالمونه ستا د حسن کړي صفت

بل به نو څوک دومره نامور شي لکه تۀ

بې ستا د نامې نه بله نه راځي ثنا

څوک به مې په شونډو برابر شي لکه تۀ

ته چې څنګه يو ئی داسې ستا مينه يو رنګ

څنګ به داسې يو دا لر او بر شي لکه تۀ

دا ځمکه ښيرازه ده حياته! د غزل

نور به ډير زرغون په هشنغر شي لکه تۀ

برخه دې طيبه ده موندلې ازلي

هر سړے دې داسې بختور شي لکه تۀ

ماته چې دا خپله سرکشي کړي هله زور شي

خاوره چې په اصل شي تندي ورته نسکور شي

لاره د فطرت ده په ادا ئې زړه مئين شي

خوښه عاجزي کړي د هر چا د سترګو تور شي

سترګې دې څه ښکلې دي کتل لکه مرهم کړي

ستا په يو نظر باندې دا خوږ زړونه ټکور شي

تل په طمع طمع دغه ستا لارې ته ګورم

دا ګناه مې نه زده چې نظر مې په بل لور شي

ژوند په غرمو ستړے شي طيبه دمه غواړي

بيا پرې د يادونو مازيګر داسې راخور شي

مه ږده نور د خواهشونو په اور ډکي

د ميلو په غوږ کښې مه وهه نور ډکي

يوه هيله وه کۀ سوري پسې تلمه

مزلونو مې سپين کړي دي تور ډکي

اوس مو ژاله ورسته کړې ده وختونو

د بادونو ئې اوس نه لري زور ډکي

که دې خوښه ده خوشبو د ګلابونو

ته هم وکره اشنا دوه څلور ډکي

بيا په سوات سېلاب راغلے دې طيبه

سيند راؤړي دي زمونږه په لور ډکي

چې کله کله مې دا ستا د مخ کتاب لوستے

ډېرو سوالونو ته مې څه نا څه جواب لوستے

د تېر خزان په وچو پاڼو باندې واړه ليک ؤو

سپرليه! ما په کښې تقدير د هر ګلاب لوستے

زما په برخه ئې ليکلې ؤو ، خراب د مينې،

خو تا نيمګړې وو لاليه! بس ،خراب، لوستے

په هره پاڼه نوې نوې شان قيصه ليک ده

په حيرانۍ مې لا تر اوسه هر يو باب لوستے

دا کال په کال ژوندون شي ډير که هره ورځ کم شي

طيبه! څنګ دې ددې شپو ورځو حساب لوستے

خواره په لر او بر يو نور سړيه هيڅ څۀ نشته

بس هسې مرور يو نور سړيه هيڅ څۀ نشته

پوه کړي هيچا نه يو د اغيار په سازشونو

د حاله نا خبر يو نور سړيه هيڅ څۀ نشته

نه داسې خو هم نه ده چې په تا يو غوليدلي

خوړلي خپل باور يو نور سړيه هيڅ څۀ نشته

هر چا ته د نيکونو توره ډال اسونه ستايو

وهلي کوم نظر يو نور سړيه هيڅ څۀ نشته

دستار مو د بابا دے په تاخونو کښې ساتلې

بس دومره معتبر يو نور سړيه هيڅ څۀ نشته

مشغول يو په مزلو نه منزل شته نه مقصد شته

روان يو په سفر يو نور سړيه هيڅ څۀ نشته

طيبه! مروت مو ځکه سترګو کښې غړيږي

زرغون په اشنغر يو نور سړيه هيڅ څۀ نشته

ټول سبب ئې د هنګام دے زړۀ زما شوخ

ستا محفل څه دے چې نه وي په کښې دا شوخ

بې قابو زړه د مارغه په شانتې ګېر شو

آواره به ګرځيدلو په هوا شوخ

هر يو کس ته د جانان په مينه ګوري

خوښه کړې په هر چا کښې څه ادا شوخ

دغه رنګ د اباسين يا دحيات دے

ګنې نور غزل ليکلے دومره چا شوخ

عمر تير شۀ خو جذبه مو سړه نه شوه

پخېدو کړل د انار رنګونه لا شوخ

اے طيبه! نن خو بيا ئې کړيدلې

په غزل کښې دې لفظونه دي نن بيا شوخ

لمن په تړمو اوښکو نه شي تر پکار خو ده

د مينې تقدس شي معتبر پکار خو ده

بچي د مرغو ځوان کړي حوصله د الوتو

فکرونه چې اوس پرانيزي وزر پکار خو ده

اوس دومره ښکاره شوي سازشونه د اغيار

پښتون لالے به هم وي اوس خبر پکار خو ده

په زړه کښې به اوس بيا ډير اميدونه وي زرغون

دعا به پرې بيا کړے وي اثر پکار خو ده

غوښتنه د ديدن چې څوک کوي لکه موسی

لرلې چې شي تاب د يو نظر پکار خو ده

تر مرګه به ژوندے تيروې څه رنګه ژوندون

طيبه چې دې زده شي دا هنر پکار خو ده،

ما سره غم دے چې په ورکې پسې ورکه نۀ شې

په بېروبار کښې رانه چرته بې درکه نۀ شې

خواهش که مات کړمه نو ته هم راسره ماتېږې

توبې که کلک شمه او ته راسره کلکه نۀ شې

کۀ تر خلا کۀ تر سپوږمئ کۀ تر مريخه لاړ شې

ودان به نه شې چې ميشته په خپله زمکه نۀ شې

که اور هم واخلې په ليمو کښې خو ارزښت ور نه کړې

اوښکې لمنه باندې تويه نه شې سپکه نۀ شې

خپل اسلوب مه پرېږده طيبه! سادګې مه بائيله

شهرت دې سر وخوري نامتو دې پرې بې شکه نۀ شې

خواهشونه تږو سترګو ته سراب شي

د بی وسه زړګي شوق هم لوئے عذاب شي

چی ياد کړے دې کتاب د مينې نه وي

د مکتب به دې بې کاره ټول نصاب شي

پوخ باور په ډېرو تندو چپو تير شي

زړۀ چې ګېر په تلوسو کښې شي غرقاب شي

عقيده چې د ګمان د تېرو ووځي

بيا رڼا ورته د هر يو سوال جواب شي

سوز او ساز شي د دړمن زړۀ پرهرونه

هره څړيکه ئې تارونه د رباب شي

د جانان سترګو ته ګوري چې مئين شي

څه غرض ئې د عذاب او د ثواب شي

بيا مې ځائے په زمکه چرته دے طيبه

که دا ستا ګمان زما په څير خراب شي

دا زړه خو پرې مئين دے چې زخمت دے او که څۀ دي

د مينې زخمتونو کښې راحت دے او که څۀ دي

ځليږي يو بڅرے د ګمان تورو تيارو کښې

د زړه کور پرې رڼا دې محبت دے او که څۀ دي

رنګونه د ښکلا ئې بس هم تا راته را ښائي

دا عقل دے که عشق دے که فطرت دے او که څۀ دي

دا ستا خو شخصيت د شاعر نه ؤو د ولي ؤو

شعرونه دې هم ګرانه! کرامت دے او که څۀ دي

ګريوان دې څنګه څيرې کړو زړګيه ليونيه

سپرلي راپارولې دې وحشت دے او که څۀ دي

دا څه ئې دي ليدلي د ژوندون په فقيرئ کښې

چې خوښ په کښې طيب دے قناعت دے او که څۀ دي

خوا ته چې مې راشې راته وائې ياره ښۀ چارې

پال دې بختور شه ژوند دې څو څو واره ښۀ چارې

ځې مسافرۍ ته او چې بېرته به پرې بيا راځې

ولرې اشنا په دغه توله لاره ښۀ چارې

هغو سره زړونه تر لحده پورې وژاړي

چا چې خوښې کړي د هر چا د پاره ښۀ چارې

ډيرو هنرونو نه خو دغه عېب په ګټه دے

سر باندې راخور د محبت خماره ښۀ چارې

پوهه ئې طيب ئې په حساب کتاب ډېر نه رسي

ته ورباندې اوس رياضه! ګوتې شماره ښۀ چارې

سپرلي ته چې چمن کښې انتظار سړے وباسي

وختونه د خزان په څه اتبار سړے وباسي

نيتونه که سم هم وي خو خبره چې ترخه وي

نو ولې پرې د زړونو نه ازار سړے وباسي

خبره د ادب ده ګنې نور په کښې څه نشته

چې کوم حرم ته هم ځي نو پيزار سړے وباسي

چې څنګه ئې کردار وي نو خبره خو ښکاره ده

د خولې نه به هم هغسې ګفتار سړے وباسي

د ژمي مازيګره د سکڼي ماښام خماره

دا رنګ دې د روزګاره د روزګار سړے وباسي

څۀ کار د دليلونو وي په مينه کښې طيبه

شکونه خو د کاره ډېر د کار سړے وباسي

سحر د يار په چم کښې او ماښام د يار په چم کښې

رنګونه محفلونه دي مدام د يار په چم کښې

د هجر جل وهلو د زړګي تنده کړئ ماته

رندانو راشئ شوے انتظام د يار په چم کښې

مخ تور په ټيټو سترګو د جانان در ته ولاړ يم

قبول مې دے په سر هر يو الزام د يار په چم کښې

توپير د اميرۍ او فقيرۍ د منځه لاړو

ولاړ دي په يو صف کښې خاص و عام د يار په چم کښې

د اوښکو ډکې سترګې طيب ناست د يار په خوا کښې

مشغول دے په درود او په سلام د يار په چم کښې

داسې ؤۀ وړومبے نظر هر څۀ مې هېر شو

دومره ډير شومه اوتر هر څۀ مې هېر شو

څه وئيل وؤ څه غوښتل ؤ څه ګيلې وې

شوم د واړو بې خبر هر څۀ مې هېر شو

ډېر سوالونه مې ساتلي ؤو په زړه کښې

د ديدن وۀ دا اثر هر څۀ مې هېر شو

څومره ډېرې قيصې ما وې يادې کړې

شولې پاتې سراسر هر څۀ مې هېر شو

خوشحالي ستا د محفل څه عجيبه ده

هم شب قدر هم اختر هر څۀ مې هېر شو

د هجران شپې به اوس څه شمارې طيبه

ځه حساب شو برابر هر څۀ مې هېر شو

مونږ ددې دور د لوظونو کاروبار ليدلے

ددې بازار د سوداګرو مو معيار ليدلے

په ناليدلي مخ مئين نۀ يمه ړوند نۀ يمه

ما ئې ښائست په تصور کښې په څو وار ليدلے

ژبې مو ګونګې شوې مئينو ځئ چې ګران له ورشو

ما ئې لفظونو کښې هنر دے د اظهار ليدلے

د ژوندانه په مخ راښکلې کرښې پيژنو اوس

مسافرۍ کښې مو هر رنګ د انتظار ليدلے

چې د يارانو دې عيبونه په کښې ټول ښخ کړي

ستا په سينه کښې مې طيبه دا مزار ليدلے

د هشنغر سپرلے

----------------

راغې سپرلے، راغې سپرلے

په پټو کښې ګل شوي شړشم

راشه اشنا، راشه اشنا

مازيګر دے غلط به کړو غم

په فضا کښې خورې څه نغمې دي

د نارنج د ګلونو وږمې دي

نه وي مدام، داسې هوا، داسې موسم

په ښارونو کښې چا دي ليدلي

چې رنګونه وي داسې شيندلي

هر اړخ ته فطرت، هر نظر کښې ښائست، په هر لوري صنم

اشنغر کښې طيبه! هر کلے

په سپرلي کښې وي دغسې ښکلے

چې به نۀ وي يو ځائے، کله داسې مستي، چرته داسې عالم

بې د اخلاصه بې د مينې معياري نۀ کېږي

چې جذبې پاکې نه وي ياره شاعري نۀ کېږي

خبرې اوس هم بلها ډيرې دي څيړنه غواړي

خو ددې دور ژبه ورو نه خواري نۀ کېږي

چې سترګه ورو ئې نظر وي په خمار بائيللې

ددغه قام سره به ولې غداري نۀ کېږي

چې ازارونه اخلي ځانته خود ازاره وائي

مونږ نه خو دغه ازاري خود ازاري نۀ کېږي

د بد ګمانه زړه شکونو نه سوالونه جوړ کړه

په دغه لوبه هم ازميښت ته تياري نۀ کېږي

چې د غرض د پاره کړي پستې پستې خبرې

طيبه! مونږ نه دا خويونه بازاري نۀ کېږي

هغو لوبولے يم پرې پوئې ؤوم لوبوي مې

داسې غوليدلې يم خبر ؤم غولوي مې

عقل راته ښائي چې د نورو نه مې ساتي

ځان ته ئې پام نه دے خو لګيا دے پوهوي مې

دومره ماشوم نه يم چې خواهش مې د خندا کړي

ښه راباندې پوهه دے خو نفس دې تښنوي مې

ستا د مينې اور لکه د زرو قيمتي کړم

څومره چې پرې سوزمه نو هومره پاکوي مې

زه په دې رضا يمه هم دغسې مې بوله

څنګه چې دا خلک درته ياره يادوي مې

دواړه راته يو رنګ په مثال لکه د اوښ شوې

لوړه که ژوره ده طيبه! زوره وي مې

چې ستائلے دې غزل کښې قوميت دے

قوميت هم په معنه روحانيت دے

چې د بل مذهب ته بدې ردې وائې

څنګه وائې ستا مذهب انسانيت دے

دومره نه يم ليونے چې وهم چغې

ماته غوره دې جانانه شريعت دے

چې خبر نه ئې د حاله داسې حال کښې

شيخ فريده چپه خوله هم عافيت دے

لا تر اوسه په قدم قدم تېروځم

د ماشوم غوندې تر اوسه زما نيت دے

چې طيبه! ظلم کېږي ورته ګوري

داسې حال کښې خاموشي هم معصيت دے

رڼا مې په بينا سترګو ليدلې ده سړيه

په نيت کښې دې تياره ده ما کتلې ده سړيه

دروغ په دليلونو باندې کله رښتيا کېږي

دا ټوله فلسفه مې ښۀ لوستلې ده سړيه

د حق وينا په ډاګه په فراخه سينه وکړه

په چپ هم کله ورکه چا موندلې ده سړيه

متل دے د پښتو چې رګه رګه را مې کاږه

دا ستا هم نظريه داسې راښکلې ده سړيه

د جوش نه د بيان دې نفرتونه وده مومي

جذبه دې د اختياره نه وتلې ده سړيه

جانان راته ښه پوخ دے د وفا باور راکړے

زمونږه عقيده اوس ښه کوټلې ده سړيه

نقاد دې د طيب په شاعرۍ کښې وزن ګوري

ما خپله ښه په تله کښې تللې ده سړيه

که د خپل خيال داسې تصوير ښائي نو څه يې کووم

څوک راته بد وائي که ښۀ وائي نو څه يې کووم

ما تر خپل وسه دی سم کړې د لفظونو ترتيب

که څوک يې وستائي که نه ستائي نو څه يې کؤوم

په يوه مينه مې ايمان دی رقابت نه لرم

که جوړه کړې چا جدا خدائي نو څه يې کؤوم

ما خو په خپل زړه کښې هر ښکلي ته درانه کتلي

که شيدائي وي او که حلوائي نو څه يې کؤوم

زما په نيت کښې ورته څه دي زه پرې پوهه يمه

چې په څو څو وارې مې ازمائي نو څه يې کؤوم

ستا په وعده باندې که ورځې باوري تيره وي

طيبه زړه که هم په دې پائي نو څه يې کؤوم

ځکه مې ياد کړي وو, ټول مې ګنړل سم خلک

څه چې وو د ذوق سړي, څه وو د قلم خلک

دواړه دي په کاڼو ليک, کرکه ده که مينه ده,

څنګه به يې ورانې کړي, نښې د قدم خلک

څوک په يو څه ښه پوهه, څوک په بل څه پوهه وي

پوهه چې په هر څه وي, داسې وي کم کم خلک

ستا وېنا به دومره هم, نه وي بې اثره خو

وينه يې جوش نه کوي, نه به لري دم خلک

ذوق لري طيبه خو, ساز نه دي سندرو ته

څه خو جنګ ځپلي دي, څه ځپلي غم خلک

ياره چې دې يار کړمه دا يو زړه خو مې غواړي

ځان هم درنه ځار کړمه دا يو زړه خو مې غواړي

ستړې انتظار کړمه چې اوس د نوي سره

بيا دې انتظار کړمه دا يو زړه خو مې غواړي

سترګې دې لا سرې کړمه زما خود سره فکره

نن دې سم خمار کړمه دا يو زړه خو مې غواړي

غواړمه ناصحه چې دا ستا نه هم څه واؤرم

ځان درته وزګار کړمه دا يو زړه خو مې غواړي

لږ غوندې دې شوخ کړم د طيب ساده غزله

لږ شان دې سينګار کړمه دا يو زړه خو مې غواړي

د غرض بېرې

................

دا ډيرې تېرې هېرې مه يادوه

ما ته يي ډېرې ډېرې مه يادوه

باغوانه! ما ته بيرې مه يادوه

دا بېرې شنې دي او که سرې بېرې دي

دا که خوږې دي که ترخې بيرې دي

ستا د غرض څانګو نيولي که دي

که څو خوږي دي هر څو ښکلي که دي

که را څنډې که ئې نه را څنډې

باغوانه ماته بېرې مه يادوه

زه ددې بېرو په قيصه کښې نه يم

زما شليدلې ده د طمعې لمن

باغوانه ماته بېرې مه يادوه

چې راڅنډې ئې که ئې نه راڅنډې

دا ستا خوږې بيرې دې ستا نصيب شي

زما د پاره پرې کړاؤ ونه کړې

که ته ئې وڅنډې نو هم وګوره

راټولولو له ئې زه لمنه نه لرمه

سر به بيا په مينه ټيټ دا ستا په در کړم

قضا شوي ديدنونه به را سر کړم

په لمسون مې د ګمان څه پروا نشته

ستا په مينه په وفا باندې باور کړم

چې مې زړه ډک شي د سوخته په خندا شم

په څو څو رنګه ازار دې خپل هنر کړم

په محفل کښې يو خو نه دے چې ګستاخ دے

يم حيرانه زه به چا چا سره شر کړم

يمه پوه په شازشونو د صياد خو

د چمن خلک پرې څه رنګه خبر کړم

ته مې ښۀ په سترګو پوهه ئې جانانه

چې طيب دا ستا ښکلا ته کوم نظر کړم

څوک به د چا د مينې کاندي په څه شان مننه

څنګه کېدې شي د زړۀ سره د احسان مننه

غماز د قصدا داسې پوست غوندې دليل رد کړلو

ما هم د قصدا ورته ووې ښۀ قربان مننه

اوس ئې د څړيکو نه د زړۀ ښه مشغولا جوړه ده

خواږه دردونه ئې راکړي د جانان مننه

منزل ته رسو او که نه رسيږو بيا به ګورو

چې په لټون پسې ئې شولې را روان مننه

طيبه! چرته چې ئې هم کله په مينه ياد کړې

زما دې وړاندې نه قبوله کړي ياران مننه

داسې نو څه ده چې سيوا د بده خويه نه ده

که زړه دې لوئي کړو نو يوه خبره لويه نه ده

مينه يي نم کړي را زرغون شي د نرمۍ تخمونه

دغه جذبه د زړه په للمه کښې خودرويه نه ده

چې په لمن باندې راتوئې شي د اوبو څاڅکے شي

اوښکه بس هغه قيمتي ده چې لا تويه نه ده

چې د پردي بچي په سر ئې شفقت نه وي کړې

هغو موندلې څه خوښي د خپله ځويه نه ده

که مې رقيب دے که غماز دے خو دا ستا په سبب

طيبه! کومه دشمني مې ستا له رويه نه ده

د اغلې زيتون بانو بي بي ته د عقيدت پيرزونې,

........................................................

مور بي بي

.................

په داسې يو ماحول کښې چې بيړۍ وې د بندېز

په ښه لوستي ميرمنو چې قدغن وو د قلم

په ډاډ د خپل باور او کلکه مرسته د همدم

آغاز د نوي باب شو دغه ستا لمړے قدم

په دې ګېرو حالاتو کښې لمړے دا ستا قلم

په ستغو نظرونو کښې سر هسکه شو روان

په تکه توره شپه کښې لمړے څرک د سباوون

په سره وچه سوکړه کښې لمړے څاڅکې د باران

ګمان ګمان ماحول کښې دې په خپل رڼا کردار

شکمنو دې هم وليد د پوښتونې حيا زور

موندلي دي تا مېنې د عظمت او عقيدت

مقام دې تل په زړونو کښې د خور او هم د مور

دا ستا لمړے کتاب وو د رڼا يو نوې باب

رڼا کړو دې چراغ د پښتنو د تيارو کور

کوي به هر پښتون دا ستا جرات ته تل سلام

مقام به دې وي تل په پښتنو کښې لکه مور

قلم دې د پښتو د ادب پنګه کړۀ غني

پوهان دې ددې ټولې نړۍ واخلي اوس ښه جاج

د داسې مياندو غيږو کښې چې واخلي تربيت

په سر به پښتانه کړي د پښتو د ادب تاج

صفت چې دې بيان کړم دومره نه لرمه تاب

کردار دې ښه مثال دے د ميرمنو د عظمت

طيب درته راوړي څو ګلونه دي د خيال

قبول دې په شفقت کړه دا پېرزو د عقيدت

ښکليه! تنګ نه دے زما په زړۀ کښې ځائے به شی

که دې خويونه د ځائيدو وي پۀ کښې ځائے به شی

چې په کښې جګ نه کړې په مينځ کښې د انا دېوال

که مينه وکړے نو په يو کالۀ کښې ځائے به شی

که دې په زړه کښې د رښتونې مينې وۀ احساس

د هر وګړي په هر بد او ښۀ کښې ځائے به شی

وي بې هنره چې په دا ښار کښې ئی ځائی نه وي

که څه دې زده کړل نو په څه نا څۀ کښې ځائے به شی

که دې ښائست له د غزل کړلو کردار ښکلے

طيبه! پوه شه چې د ښه نه ښۀ کښې ځائے به شی

د مصلحت که اوس پريږدې لاره يواځې به شے

د ځان په څېر يار لټوے ياره يواځې به شے

مکمل نشته دلته وي په هر يو نيت کښې تياره

ډيرې تيارې ورپسې مه څاره يواځې به شے

د بيابان شګې د باد مخکې څه چاره لري

د حادثو هم نه وي څه چاره يواځې به شے

چې په محفل کښې ښکاره نه شي څو اشنا مخونه

که په کښې ګڼ وي خلک بې شماره يواځې به شے

طيبه! ياد خو به ضرور درته څو وارې راځي

دا خو ژوندون دې په څو څو واره يواځې به شے

دا تاسو بيا چې نن راخور کړو د الزام کلتور

دا خو ډير وړاندې ثابت شوے دے ناکام کلتور

چې غلامۍ لره راؤړې ؤ غليم پخوا

لا مو سينه پورې نيولې دا غلام کلتور

پوهه بائيلو که د کلتور نه مو حجره درومي

ور سره درومي د ادب او احترام کلتور

چې روان کړې ئې روزګار دے د پښتو په نوم

زه هم خبر يم دغه خلکو کړو نيلام کلتور

فرقو يو دا رنګې ويشلي چې تندي بوټ دي

ورو ورو زمونږ نه لرې ووځې د سلام کلتور

زه به الزام ږدمه په تا ته بد په ما وايه

طيبه! پريږده سر دې وخوري دا بدنام کلتور

دومره نه یم تېر و بېر به په کښې شم

که دروغ وایم نو ګېر به په کښې شم

دغنمو سره خوښ یمه په تول

د ګونډي په شانتې تېر به په کښې شم

ستا د در په ګدايانو کښې يم ښاد

که هر څنګه یمه شمېر به په کښې شم

ځنی کار ته لاس د ویرې نه وروړم

که چا وې ولے نو زېر به په کښې شم

په محفل که یم ستا په څنګ کښی ناست

زه هم شمار دا ستا په څېر به په کښې شم

دومره تود دی د وختونو بیرو بار

ځه طیبه درنه هېر به په کښې شم

په زړونو کښې وسيږي بختور دي زوره ور

يادونه دې دا څومره خونده ور دي زوره ور

هم ساز او هم اواز هم ترنم کړي ښائسته

لفظونه د هر څه نه زوره ور دي زوره ور

تعصب دے که حرص دے که نفرت او يا څه نور

کۀ هسې د يو بل نه مرور دي زوره ور

پېريانو چرته بل ځاے هم ښودلې چا ته زور

که نه بس په کابل او پېښور دي زوره ور

وباسي چې په دې دور کښې هم زړونو ته لار

دا ومنه طيبه! سخن ور دي زوره ور

راشد خټک ته

يار ته کوې هم هغه يو شانتې بانه روزانه

کور ته راځې په نيمه شپه کښې روزانه روزانه

دا يادونې د درسونو کړي بې خوبه سړے

چې ازمېښتونه ترينه اخلي زمانه روزانه

رنګونه داسې بدلوي چې ناقراره وي تل

ستا د نظر وي څه بدله پېمانه روزانه

بندونه تړمه په زړه کښې هره ورځ ماتيږي

دا مجبورۍ کړي ارادې دانه وانه روزانه

طيبه! خېر دے که زړه مست شو په شېبه باران کښې

موسم هم نه وي دغه هسې مستانه روزانه

څلوريزې،،،

موده وشوه چې دلته حالت نه دے بدل شوے

ليکمه په کاغذ ځکه هم يو شانته خبرې

په شعر کښې مې زه چاته مخاطب نه يم سړيه

خپل ځانته نصيحت کوومه خپل ځانته خبرې

دوست او دشمن دواړه راسره راتلل

ژوند وو خو په لار د اجل زه وومه

لنډ شومه منزل ته نوخوب واخيستم

ستړے څومره ډير په مزل زه وومه

چې ظلم زيات شې نو زوال ئي راشي،،

چې مرض زيات شې نو دوا اومومي،

چې تيارې زور شي جهالت سيوا شي،

وخت بيا يو نوې مسيحا اومومي،

د خپلې تندې نه سراب را ووزي،

د خواهشونو نه عذاب را ووزي،

د زړه داغونه ځکه نه څيړمه،

په ډيرو خپلو مې حساب را ووزي،

دا څه پرې وشو نه پوهيږمه چې چرته لاړل،

هغه د مينې مروت خواږه، خواږه وختونه،

ځکه خو نن خلکو په کاڼو باندې او ويشتمه،

چې لا تر اوسه يادووم هغه زاړه وختونه،

دا د سرمائي نظام په وينو د غريب پائي

دا نطام چې وي هسي عبث دي د بدلون قيصې

زه د وخت ليمو کښې لټوومه د صبا اميد

ته راته ناصحه نورې مه کړه د پرون قيصې

د ژوندون لاره په لمده باران وهلې ځمکه

دلته مدام په هر قدم د ښوئيدو ويره ده

دا ميخانه دومره رنګينه ده شيخان غولوي

دلته د ډيرو د توبو د ماتيدو يره ده

ترې د وهمونو تيارې اووتلې

زړه مې رڼا کړلو جمال د جانان

لکه په لارو کښې چې سوري راشي

داسې راخور شي په ما خيال د جانان

څومره په مينه ودان کړي وو چا

هغه دي وران کړه نفرتونو کلي

خدايه د مينې بارانونه اوکې

اورونه اخلي نور د زړونو کلي

ستا د مينې ليونو ته مې نظر شو

د ګريوان څيرې کوو جرّات مې بياموند

د جهان د بادشاهانو لاپروا شوم

ستا د در د ګدايئ لذت مې بياموند

خپلې څهرې خو راته ځکه اشنا شوي نه دي

لا د وختونو په آئين کښې مو ليدلي نه دي

لا وزګار نه يو په خپل حال مو فکر نه دې کړې

مونږه تر اوسه خپل ځانونه پيژندلي نه دي

هر يو ګزار ئي نوي شان دردونه وي تيريږي

هر غم د تيريدو نه په لږيږي بس يو کاڼې

لوحه د يار د قبر چې مې وليده حيران شوم

د سر سره اخر کښې پاتې کيږي بس يو کاڼې

دلته به هر قدم په خيال او په هنر اخلې،

د ژوند سفر دې د سختو د فريبونو نه ډک،

منافقت داسی په زړونو کښې کورونه کړي

دلته نيتونه د سړو دي د چلونو نه ډک

چې مروت او ورورولي وه او د امن ورځې

زړګيه اوس هغه وختونه پخواني نشته دې

دا خو جنګونو نفرتونو ليوني کړل خلک

دلته کښې اوس هغه د مينې ليوني نشته دې

زړه که دې رڼا شو نو بينا به شې،

دا ګورې تيارې به بې اثره شي

شمعې که لمبه دې په سر بله کړه

ځار به پتنګان دې د هنره شي

ما د ازل په ورځې څکلې وو يو جام د خمار

چې بې خودي مې تل په سر لکه ميخور خوره وه،

ځکه مې سترګې غوړيدلې وې مدام په لارو

يوه جلوه وه چې هر ځائے کښې لور په لور خوره وه،

څوک مو له يو خوا څوک له بل خوا په پښتنه راځي

خو چي راځي د ځان سره نوې عذاب راولي

زما د قام ځلمي راويښ شو ځان ئے وپيژندو

د مظلوم وينه ګوره داسې انقلاب راولي

دا څه رنګه ناترسه د الله بنده ګان وژنی

دا څنګه بندګان دي دا ئې څنګه بندګي ده

ګلونه خو لا څه کړی چی غوټئ په کښی غوڅیږي

دی ښار کښی د ګلونو څومره ګرانه زندګي ده